॥ ऋग्वेदः वैदिकस्वरविरहितः मण्डलं ६॥

त्वं ह्यग्ने प्रथमो मनोतास्या धियो अभवो दस्म होता।

त्वं सीं वृषन्नकृणोर्दुष्टरीतु सहो विश्वस्मै सहसे सहध्यै॥ ६.००१.०१

अधा होता न्यसीदो यजीयानिळस्पद इषयन्नीड्यः सन्।

तं त्वा नरः प्रथमं देवयन्तो महो राये चितयन्तो अनु ग्मन्॥ ६.००१.०२

वृतेव यन्तं बहुभिर्वसव्यैस्त्वे रयिं जागृवांसो अनु ग्मन्।

रुशन्तमग्निं दर्शतं बृहन्तं वपावन्तं विश्वहा दीदिवांसम्॥ ६.००१.०३

पदं देवस्य नमसा व्यन्तः श्रवस्यवः श्रव आपन्नमृक्तम्।

नामानि चिद्दधिरे यज्ञियानि भद्रायां ते रणयन्त संदृष्टौ॥ ६.००१.०४

त्वां वर्धन्ति क्षितयः पृथिव्यां त्वां राय उभयासो जनानाम्।

त्वं त्राता तरणे चेत्यो भूः पिता माता सदमिन्मानुषाणाम्॥ ६.००१.०५

सपर्येण्यः स प्रियो विक्ष्वग्निर्होता मन्द्रो नि षसादा यजीयान्।

तं त्वा वयं दम आ दीदिवांसमुप ज्ञुबाधो नमसा सदेम॥ ६.००१.०६

तं त्वा वयं सुध्यो नव्यमग्ने सुम्नायव ईमहे देवयन्तः।

त्वं विशो अनयो दीद्यानो दिवो अग्ने बृहता रोचनेन॥ ६.००१.०७

विशां कविं विश्पतिं शश्वतीनां नितोशनं वृषभं चर्षणीनाम्।

प्रेतीषणिमिषयन्तं पावकं राजन्तमग्निं यजतं रयीणाम्॥ ६.००१.०८

सो अग्न ईजे शशमे च मर्तो यस्त आनट् समिधा हव्यदातिम्।

य आहुतिं परि वेदा नमोभिर्विश्वेत्स वामा दधते त्वोतः॥ ६.००१.०९

अस्मा उ ते महि महे विधेम नमोभिरग्ने समिधोत हव्यैः।

वेदी सूनो सहसो गीर्भिरुक्थैरा ते भद्रायां सुमतौ यतेम॥ ६.००१.१०

आ यस्ततन्थ रोदसी वि भासा श्रवोभिश्च श्रवस्यस्तरुत्रः।

बृहद्भिर्वाजैः स्थविरेभिरस्मे रेवद्भिरग्ने वितरं वि भाहि॥ ६.००१.११

नृवद्वसो सदमिद्धेह्यस्मे भूरि तोकाय तनयाय पश्वः।

पूर्वीरिषो बृहतीरारेअघा अस्मे भद्रा सौश्रवसानि सन्तु॥ ६.००१.१२

पुरूण्यग्ने पुरुधा त्वाया वसूनि राजन्वसुता ते अश्याम्।

पुरूणि हि त्वे पुरुवार सन्त्यग्ने वसु विधते राजनि त्वे॥ ६.००१.१३

त्वं हि क्षैतवद्यशोऽग्ने मित्रो न पत्यसे।

त्वं विचर्षणे श्रवो वसो पुष्टिं न पुष्यसि॥ ६.००२.०१

त्वां हि ष्मा चर्षणयो यज्ञेभिर्गीर्भिरीळते।

त्वां वाजी यात्यवृको रजस्तूर्विश्वचर्षणिः॥ ६.००२.०२

सजोषस्त्वा दिवो नरो यज्ञस्य केतुमिन्धते।

यद्ध स्य मानुषो जनः सुम्नायुर्जुह्वे अध्वरे॥ ६.००२.०३

ऋधद्यस्ते सुदानवे धिया मर्तः शशमते।

ऊती ष बृहतो दिवो द्विषो अंहो न तरति॥ ६.००२.०४

समिधा यस्त आहुतिं निशितिं मर्त्यो नशत्।

वयावन्तं स पुष्यति क्षयमग्ने शतायुषम्॥ ६.००२.०५

त्वेषस्ते धूम ऋण्वति दिवि षञ्छुक्र आततः।

सूरो न हि द्युता त्वं कृपा पावक रोचसे॥ ६.००२.०६

अधा हि विक्ष्वीड्योऽसि प्रियो नो अतिथिः।

रण्वः पुरीव जूर्यः सूनुर्न त्रययाय्यः॥ ६.००२.०७

क्रत्वा हि द्रोणे अज्यसेऽग्ने वाजी न कृत्व्यः।

परिज्मेव स्वधा गयोऽत्यो न ह्वार्यः शिशुः॥ ६.००२.०८

त्वं त्या चिदच्युताग्ने पशुर्न यवसे।

धामा ह यत्ते अजर वना वृश्चन्ति शिक्वसः॥ ६.००२.०९

वेषि ह्यध्वरीयतामग्ने होता दमे विशाम्।

समृधो विश्पते कृणु जुषस्व हव्यमङ्गिरः॥ ६.००२.१०

अच्छा नो मित्रमहो देव देवानग्ने वोचः सुमतिं रोदस्योः।

वीहि स्वस्तिं सुक्षितिं दिवो नॄन्द्विषो अंहांसि दुरिता तरेम ता तरेम तवावसा तरेम॥ ६.००२.११

अग्ने स क्षेषदृतपा ऋतेजा उरु ज्योतिर्नशते देवयुष्टे।

यं त्वं मित्रेण वरुणः सजोषा देव पासि त्यजसा मर्तमंहः॥ ६.००३.०१

ईजे यज्ञेभिः शशमे शमीभिरृधद्वारायाग्नये ददाश।

एवा चन तं यशसामजुष्टिर्नांहो मर्तं नशते न प्रदृप्तिः॥ ६.००३.०२

सूरो न यस्य दृशतिररेपा भीमा यदेति शुचतस्त आ धीः।

हेषस्वतः शुरुधो नायमक्तोः कुत्रा चिद्रण्वो वसतिर्वनेजाः॥ ६.००३.०३

तिग्मं चिदेम महि वर्पो अस्य भसदश्वो न यमसान आसा।

विजेहमानः परशुर्न जिह्वां द्रविर्न द्रावयति दारु धक्षत्॥ ६.००३.०४

स इदस्तेव प्रति धादसिष्यञ्छिशीत तेजोऽयसो न धाराम्।

चित्रध्रजतिररतिर्यो अक्तोर्वेर्न द्रुषद्वा रघुपत्मजंहाः॥ ६.००३.०५

स ईं रेभो न प्रति वस्त उस्राः शोचिषा रारपीति मित्रमहाः।

नक्तं य ईमरुषो यो दिवा नॄनमर्त्यो अरुषो यो दिवा नॄन्॥ ६.००३.०६

दिवो न यस्य विधतो नवीनोद्वृषा रुक्ष ओषधीषु नूनोत्।

घृणा न यो ध्रजसा पत्मना यन्ना रोदसी वसुना दं सुपत्नी॥ ६.००३.०७

धायोभिर्वा यो युज्येभिरर्कैर्विद्युन्न दविद्योत्स्वेभिः शुष्मैः।

शर्धो वा यो मरुतां ततक्ष ऋभुर्न त्वेषो रभसानो अद्यौत्॥ ६.००३.०८

यथा होतर्मनुषो देवताता यज्ञेभिः सूनो सहसो यजासि।

एवा नो अद्य समना समानानुशन्नग्न उशतो यक्षि देवान्॥ ६.००४.०१

स नो विभावा चक्षणिर्न वस्तोरग्निर्वन्दारु वेद्यश्चनो धात्।

विश्वायुर्यो अमृतो मर्त्येषूषर्भुद्भूदतिथिर्जातवेदाः॥ ६.००४.०२

द्यावो न यस्य पनयन्त्यभ्वं भासांसि वस्ते सूर्यो न शुक्रः।

वि य इनोत्यजरः पावकोऽश्नस्य चिच्छिश्नथत्पूर्व्याणि॥ ६.००४.०३

वद्मा हि सूनो अस्यद्मसद्वा चक्रे अग्निर्जनुषाज्मान्नम्।

स त्वं न ऊर्जसन ऊर्जं धा राजेव जेरवृके क्षेष्यन्तः॥ ६.००४.०४

नितिक्ति यो वारणमन्नमत्ति वायुर्न राष्ट्र्यत्येत्यक्तून्।

तुर्याम यस्त आदिशामरातीरत्यो न ह्रुतः पततः परिह्रुत्॥ ६.००४.०५

आ सूर्यो न भानुमद्भिरर्कैरग्ने ततन्थ रोदसी वि भासा।

चित्रो नयत्परि तमांस्यक्तः शोचिषा पत्मन्नौशिजो न दीयन्॥ ६.००४.०६

त्वां हि मन्द्रतममर्कशोकैर्ववृमहे महि नः श्रोष्यग्ने।

इन्द्रं न त्वा शवसा देवता वायुं पृणन्ति राधसा नृतमाः॥ ६.००४.०७

नू नो अग्नेऽवृकेभिः स्वस्ति वेषि रायः पथिभिः पर्ष्यंहः।

ता सूरिभ्यो गृणते रासि सुम्नं मदेम शतहिमाः सुवीराः॥ ६.००४.०८

हुवे वः सूनुं सहसो युवानमद्रोघवाचं मतिभिर्यविष्ठम्।

य इन्वति द्रविणानि प्रचेता विश्ववाराणि पुरुवारो अध्रुक्॥ ६.००५.०१

त्वे वसूनि पुर्वणीक होतर्दोषा वस्तोरेरिरे यज्ञियासः।

क्षामेव विश्वा भुवनानि यस्मिन्सं सौभगानि दधिरे पावके॥ ६.००५.०२

त्वं विक्षु प्रदिवः सीद आसु क्रत्वा रथीरभवो वार्याणाम्।

अत इनोषि विधते चिकित्वो व्यानुषग्जातवेदो वसूनि॥ ६.००५.०३

यो नः सनुत्यो अभिदासदग्ने यो अन्तरो मित्रमहो वनुष्यात्।

तमजरेभिर्वृषभिस्तव स्वैस्तपा तपिष्ठ तपसा तपस्वान्॥ ६.००५.०४

यस्ते यज्ञेन समिधा य उक्थैरर्केभिः सूनो सहसो ददाशत्।

स मर्त्येष्वमृत प्रचेता राया द्युम्नेन श्रवसा वि भाति॥ ६.००५.०५

स तत्कृधीषितस्तूयमग्ने स्पृधो बाधस्व सहसा सहस्वान्।

यच्छस्यसे द्युभिरक्तो वचोभिस्तज्जुषस्व जरितुर्घोषि मन्म॥ ६.००५.०६

अश्याम तं काममग्ने तवोती अश्याम रयिं रयिवः सुवीरम्।

अश्याम वाजमभि वाजयन्तोऽश्याम द्युम्नमजराजरं ते॥ ६.००५.०७

प्र नव्यसा सहसः सूनुमच्छा यज्ञेन गातुमव इच्छमानः।

वृश्चद्वनं कृष्णयामं रुशन्तं वीती होतारं दिव्यं जिगाति॥ ६.००६.०१

स श्वितानस्तन्यतू रोचनस्था अजरेभिर्नानदद्भिर्यविष्ठः।

यः पावकः पुरुतमः पुरूणि पृथून्यग्निरनुयाति भर्वन्॥ ६.००६.०२

वि ते विष्वग्वातजूतासो अग्ने भामासः शुचे शुचयश्चरन्ति।

तुविम्रक्षासो दिव्या नवग्वा वना वनन्ति धृषता रुजन्तः॥ ६.००६.०३

ये ते शुक्रासः शुचयः शुचिष्मः क्षां वपन्ति विषितासो अश्वाः।

अध भ्रमस्त उर्विया वि भाति यातयमानो अधि सानु पृश्नेः॥ ६.००६.०४

अध जिह्वा पापतीति प्र वृष्णो गोषुयुधो नाशनिः सृजाना।

शूरस्येव प्रसितिः क्षातिरग्नेर्दुर्वर्तुर्भीमो दयते वनानि॥ ६.००६.०५

आ भानुना पार्थिवानि ज्रयांसि महस्तोदस्य धृषता ततन्थ।

स बाधस्वाप भया सहोभिः स्पृधो वनुष्यन्वनुषो नि जूर्व॥ ६.००६.०६

स चित्र चित्रं चितयन्तमस्मे चित्रक्षत्र चित्रतमं वयोधाम्।

चन्द्रं रयिं पुरुवीरं बृहन्तं चन्द्र चन्द्राभिर्गृणते युवस्व॥ ६.००६.०७

मूर्धानं दिवो अरतिं पृथिव्या वैश्वानरमृत आ जातमग्निम्।

कविं सम्राजमतिथिं जनानामासन्ना पात्रं जनयन्त देवाः॥ ६.००७.०१

नाभिं यज्ञानां सदनं रयीणां महामाहावमभि सं नवन्त।

वैश्वानरं रथ्यमध्वराणां यज्ञस्य केतुं जनयन्त देवाः॥ ६.००७.०२

त्वद्विप्रो जायते वाज्यग्ने त्वद्वीरासो अभिमातिषाहः।

वैश्वानर त्वमस्मासु धेहि वसूनि राजन्स्पृहयाय्याणि॥ ६.००७.०३

त्वां विश्वे अमृत जायमानं शिशुं न देवा अभि सं नवन्ते।

तव क्रतुभिरमृतत्वमायन्वैश्वानर यत्पित्रोरदीदेः॥ ६.००७.०४

वैश्वानर तव तानि व्रतानि महान्यग्ने नकिरा दधर्ष।

यज्जायमानः पित्रोरुपस्थेऽविन्दः केतुं वयुनेष्वह्नाम्॥ ६.००७.०५

वैश्वानरस्य विमितानि चक्षसा सानूनि दिवो अमृतस्य केतुना।

तस्येदु विश्वा भुवनाधि मूर्धनि वया इव रुरुहुः सप्त विस्रुहः॥ ६.००७.०६

वि यो रजांस्यमिमीत सुक्रतुर्वैश्वानरो वि दिवो रोचना कविः।

परि यो विश्वा भुवनानि पप्रथेऽदब्धो गोपा अमृतस्य रक्षिता॥ ६.००७.०७

पृक्षस्य वृष्णो अरुषस्य नू सहः प्र नु वोचं विदथा जातवेदसः।

वैश्वानराय मतिर्नव्यसी शुचिः सोम इव पवते चारुरग्नये॥ ६.००८.०१

स जायमानः परमे व्योमनि व्रतान्यग्निर्व्रतपा अरक्षत।

व्यन्तरिक्षममिमीत सुक्रतुर्वैश्वानरो महिना नाकमस्पृशत्॥ ६.००८.०२

व्यस्तभ्नाद्रोदसी मित्रो अद्भुतोऽन्तर्वावदकृणोज्ज्योतिषा तमः।

वि चर्मणीव धिषणे अवर्तयद्वैश्वानरो विश्वमधत्त वृष्ण्यम्॥ ६.००८.०३

अपामुपस्थे महिषा अगृभ्णत विशो राजानमुप तस्थुरृग्मियम्।

आ दूतो अग्निमभरद्विवस्वतो वैश्वानरं मातरिश्वा परावतः॥ ६.००८.०४

युगेयुगे विदथ्यं गृणद्भ्योऽग्ने रयिं यशसं धेहि नव्यसीम्।

पव्येव राजन्नघशंसमजर नीचा नि वृश्च वनिनं न तेजसा॥ ६.००८.०५

अस्माकमग्ने मघवत्सु धारयानामि क्षत्रमजरं सुवीर्यम्।

वयं जयेम शतिनं सहस्रिणं वैश्वानर वाजमग्ने तवोतिभिः॥ ६.००८.०६

अदब्धेभिस्तव गोपाभिरिष्टेऽस्माकं पाहि त्रिषधस्थ सूरीन्।

रक्षा च नो ददुषां शर्धो अग्ने वैश्वानर प्र च तारीः स्तवानः॥ ६.००८.०७

अहश्च कृष्णमहरर्जुनं च वि वर्तेते रजसी वेद्याभिः।

वैश्वानरो जायमानो न राजावातिरज्ज्योतिषाग्निस्तमांसि॥ ६.००९.०१

नाहं तन्तुं न वि जानाम्योतुं न यं वयन्ति समरेऽतमानाः।

कस्य स्वित्पुत्र इह वक्त्वानि परो वदात्यवरेण पित्रा॥ ६.००९.०२

स इत्तन्तुं स वि जानात्योतुं स वक्त्वान्यृतुथा वदाति।

य ईं चिकेतदमृतस्य गोपा अवश्चरन्परो अन्येन पश्यन्॥ ६.००९.०३

अयं होता प्रथमः पश्यतेममिदं ज्योतिरमृतं मर्त्येषु।

अयं स जज्ञे ध्रुव आ निषत्तोऽमर्त्यस्तन्वा वर्धमानः॥ ६.००९.०४

ध्रुवं ज्योतिर्निहितं दृशये कं मनो जविष्ठं पतयत्स्वन्तः।

विश्वे देवाः समनसः सकेता एकं क्रतुमभि वि यन्ति साधु॥ ६.००९.०५

वि मे कर्णा पतयतो वि चक्षुर्वीदं ज्योतिर्हृदय आहितं यत्।

वि मे मनश्चरति दूरआधीः किं स्विद्वक्ष्यामि किमु नू मनिष्ये॥ ६.००९.०६

विश्वे देवा अनमस्यन्भियानास्त्वामग्ने तमसि तस्थिवांसम्।

वैश्वानरोऽवतूतये नोऽमर्त्योऽवतूतये नः॥ ६.००९.०७

पुरो वो मन्द्रं दिव्यं सुवृक्तिं प्रयति यज्ञे अग्निमध्वरे दधिध्वम्।

पुर उक्थेभिः स हि नो विभावा स्वध्वरा करति जातवेदाः॥ ६.०१०.०१

तमु द्युमः पुर्वणीक होतरग्ने अग्निभिर्मनुष इधानः।

स्तोमं यमस्मै ममतेव शूषं घृतं न शुचि मतयः पवन्ते॥ ६.०१०.०२

पीपाय स श्रवसा मर्त्येषु यो अग्नये ददाश विप्र उक्थैः।

चित्राभिस्तमूतिभिश्चित्रशोचिर्व्रजस्य साता गोमतो दधाति॥ ६.०१०.०३

आ यः पप्रौ जायमान उर्वी दूरेदृशा भासा कृष्णाध्वा।

अध बहु चित्तम ऊर्म्यायास्तिरः शोचिषा ददृशे पावकः॥ ६.०१०.०४

नू नश्चित्रं पुरुवाजाभिरूती अग्ने रयिं मघवद्भ्यश्च धेहि।

ये राधसा श्रवसा चात्यन्यान्सुवीर्येभिश्चाभि सन्ति जनान्॥ ६.०१०.०५

इमं यज्ञं चनो धा अग्न उशन्यं त आसानो जुहुते हविष्मान्।

भरद्वाजेषु दधिषे सुवृक्तिमवीर्वाजस्य गध्यस्य सातौ॥ ६.०१०.०६

वि द्वेषांसीनुहि वर्धयेळां मदेम शतहिमाः सुवीराः॥ ६.०१०.०७

यजस्व होतरिषितो यजीयानग्ने बाधो मरुतां न प्रयुक्ति।

आ नो मित्रावरुणा नासत्या द्यावा होत्राय पृथिवी ववृत्याः॥ ६.०११.०१

त्वं होता मन्द्रतमो नो अध्रुगन्तर्देवो विदथा मर्त्येषु।

पावकया जुह्वा वह्निरासाग्ने यजस्व तन्वं तव स्वाम्॥ ६.०११.०२

धन्या चिद्धि त्वे धिषणा वष्टि प्र देवाञ्जन्म गृणते यजध्यै।

वेपिष्ठो अङ्गिरसां यद्ध विप्रो मधु च्छन्दो भनति रेभ इष्टौ॥ ६.०११.०३

अदिद्युतत्स्वपाको विभावाग्ने यजस्व रोदसी उरूची।

आयुं न यं नमसा रातहव्या अञ्जन्ति सुप्रयसं पञ्च जनाः॥ ६.०११.०४

वृञ्जे ह यन्नमसा बर्हिरग्नावयामि स्रुग्घृतवती सुवृक्तिः।

अम्यक्षि सद्म सदने पृथिव्या अश्रायि यज्ञः सूर्ये न चक्षुः॥ ६.०११.०५

दशस्या नः पुर्वणीक होतर्देवेभिरग्ने अग्निभिरिधानः।

रायः सूनो सहसो वावसाना अति स्रसेम वृजनं नांहः॥ ६.०११.०६

मध्ये होता दुरोणे बर्हिषो राळग्निस्तोदस्य रोदसी यजध्यै।

अयं स सूनुः सहस ऋतावा दूरात्सूर्यो न शोचिषा ततान॥ ६.०१२.०१

आ यस्मिन्त्वे स्वपाके यजत्र यक्षद्राजन्सर्वतातेव नु द्यौः।

त्रिषधस्थस्ततरुषो न जंहो हव्या मघानि मानुषा यजध्यै॥ ६.०१२.०२

तेजिष्ठा यस्यारतिर्वनेराट् तोदो अध्वन्न वृधसानो अद्यौत्।

अद्रोघो न द्रविता चेतति त्मन्नमर्त्योऽवर्त्र ओषधीषु॥ ६.०१२.०३

सास्माकेभिरेतरी न शूषैरग्निः ष्टवे दम आ जातवेदाः।

द्र्वन्नो वन्वन्क्रत्वा नार्वोस्रः पितेव जारयायि यज्ञैः॥ ६.०१२.०४

अध स्मास्य पनयन्ति भासो वृथा यत्तक्षदनुयाति पृथ्वीम्।

सद्यो यः स्यन्द्रो विषितो धवीयानृणो न तायुरति धन्वा राट्॥ ६.०१२.०५

स त्वं नो अर्वन्निदाया विश्वेभिरग्ने अग्निभिरिधानः।

वेषि रायो वि यासि दुच्छुना मदेम शतहिमाः सुवीराः॥ ६.०१२.०६

त्वद्विश्वा सुभग सौभगान्यग्ने वि यन्ति वनिनो न वयाः।

श्रुष्टी रयिर्वाजो वृत्रतूर्ये दिवो वृष्टिरीड्यो रीतिरपाम्॥ ६.०१३.०१

त्वं भगो न आ हि रत्नमिषे परिज्मेव क्षयसि दस्मवर्चाः।

अग्ने मित्रो न बृहत ऋतस्यासि क्षत्ता वामस्य देव भूरेः॥ ६.०१३.०२

स सत्पतिः शवसा हन्ति वृत्रमग्ने विप्रो वि पणेर्भर्ति वाजम्।

यं त्वं प्रचेत ऋतजात राया सजोषा नप्त्रापां हिनोषि॥ ६.०१३.०३

यस्ते सूनो सहसो गीर्भिरुक्थैर्यज्ञैर्मर्तो निशितिं वेद्यानट्।

विश्वं स देव प्रति वारमग्ने धत्ते धान्यं पत्यते वसव्यैः॥ ६.०१३.०४

ता नृभ्य आ सौश्रवसा सुवीराग्ने सूनो सहसः पुष्यसे धाः।

कृणोषि यच्छवसा भूरि पश्वो वयो वृकायारये जसुरये॥ ६.०१३.०५

वद्मा सूनो सहसो नो विहाया अग्ने तोकं तनयं वाजि नो दाः।

विश्वाभिर्गीर्भिरभि पूर्तिमश्यां मदेम शतहिमाः सुवीराः॥ ६.०१३.०६

अग्ना यो मर्त्यो दुवो धियं जुजोष धीतिभिः।

भसन्नु ष प्र पूर्व्य इषं वुरीतावसे॥ ६.०१४.०१

अग्निरिद्धि प्रचेता अग्निर्वेधस्तम ऋषिः।

अग्निं होतारमीळते यज्ञेषु मनुषो विशः॥ ६.०१४.०२

नाना ह्यग्नेऽवसे स्पर्धन्ते रायो अर्यः।

तूर्वन्तो दस्युमायवो व्रतैः सीक्षन्तो अव्रतम्॥ ६.०१४.०३

अग्निरप्सामृतीषहं वीरं ददाति सत्पतिम्।

यस्य त्रसन्ति शवसः संचक्षि शत्रवो भिया॥ ६.०१४.०४

अग्निर्हि विद्मना निदो देवो मर्तमुरुष्यति।

सहावा यस्यावृतो रयिर्वाजेष्ववृतः॥ ६.०१४.०५

अच्छा नो मित्रमहो देव देवानग्ने वोचः सुमतिं रोदस्योः।

वीहि स्वस्तिं सुक्षितिं दिवो नॄन्द्विषो अंहांसि दुरिता तरेम ता तरेम तवावसा तरेम॥ ६.०१४.०६

इममू षु वो अतिथिमुषर्बुधं विश्वासां विशां पतिमृञ्जसे गिरा।

वेतीद्दिवो जनुषा कच्चिदा शुचिर्ज्योक्चिदत्ति गर्भो यदच्युतम्॥ ६.०१५.०१

मित्रं न यं सुधितं भृगवो दधुर्वनस्पतावीड्यमूर्ध्वशोचिषम्।

स त्वं सुप्रीतो वीतहव्ये अद्भुत प्रशस्तिभिर्महयसे दिवेदिवे॥ ६.०१५.०२

स त्वं दक्षस्यावृको वृधो भूरर्यः परस्यान्तरस्य तरुषः।

रायः सूनो सहसो मर्त्येष्वा छर्दिर्यच्छ वीतहव्याय सप्रथो भरद्वाजाय सप्रथः॥ ६.०१५.०३

द्युतानं वो अतिथिं स्वर्णरमग्निं होतारं मनुषः स्वध्वरम्।

विप्रं न द्युक्षवचसं सुवृक्तिभिर्हव्यवाहमरतिं देवमृञ्जसे॥ ६.०१५.०४

पावकया यश्चितयन्त्या कृपा क्षामन्रुरुच उषसो न भानुना।

तूर्वन्न यामन्नेतशस्य नू रण आ यो घृणे न ततृषाणो अजरः॥ ६.०१५.०५

अग्निमग्निं वः समिधा दुवस्यत प्रियम्प्रियं वो अतिथिं गृणीषणि।

उप वो गीर्भिरमृतं विवासत देवो देवेषु वनते हि वार्यं देवो देवेषु वनते हि नो दुवः॥ ६.०१५.०६

समिद्धमग्निं समिधा गिरा गृणे शुचिं पावकं पुरो अध्वरे ध्रुवम्।

विप्रं होतारं पुरुवारमद्रुहं कविं सुम्नैरीमहे जातवेदसम्॥ ६.०१५.०७

त्वां दूतमग्ने अमृतं युगेयुगे हव्यवाहं दधिरे पायुमीड्यम्।

देवासश्च मर्तासश्च जागृविं विभुं विश्पतिं नमसा नि षेदिरे॥ ६.०१५.०८

विभूषन्नग्न उभयाँ अनु व्रता दूतो देवानां रजसी समीयसे।

यत्ते धीतिं सुमतिमावृणीमहेऽध स्मा नस्त्रिवरूथः शिवो भव॥ ६.०१५.०९

तं सुप्रतीकं सुदृशं स्वञ्चमविद्वांसो विदुष्टरं सपेम।

स यक्षद्विश्वा वयुनानि विद्वान्प्र हव्यमग्निरमृतेषु वोचत्॥ ६.०१५.१०

तमग्ने पास्युत तं पिपर्षि यस्त आनट् कवये शूर धीतिम्।

यज्ञस्य वा निशितिं वोदितिं वा तमित्पृणक्षि शवसोत राया॥ ६.०१५.११

त्वमग्ने वनुष्यतो नि पाहि त्वमु नः सहसावन्नवद्यात्।

सं त्वा ध्वस्मन्वदभ्येतु पाथः सं रयिः स्पृहयाय्यः सहस्री॥ ६.०१५.१२

अग्निर्होता गृहपतिः स राजा विश्वा वेद जनिमा जातवेदाः।

देवानामुत यो मर्त्यानां यजिष्ठः स प्र यजतामृतावा॥ ६.०१५.१३

अग्ने यदद्य विशो अध्वरस्य होतः पावकशोचे वेष्ट्वं हि यज्वा।

ऋता यजासि महिना वि यद्भूर्हव्या वह यविष्ठ या ते अद्य॥ ६.०१५.१४

अभि प्रयांसि सुधितानि हि ख्यो नि त्वा दधीत रोदसी यजध्यै।

अवा नो मघवन्वाजसातावग्ने विश्वानि दुरिता तरेम ता तरेम तवावसा तरेम॥ ६.०१५.१५

अग्ने विश्वेभिः स्वनीक देवैरूर्णावन्तं प्रथमः सीद योनिम्।

कुलायिनं घृतवन्तं सवित्रे यज्ञं नय यजमानाय साधु॥ ६.०१५.१६

इममु त्यमथर्ववदग्निं मन्थन्ति वेधसः।

यमङ्कूयन्तमानयन्नमूरं श्याव्याभ्यः॥ ६.०१५.१७

जनिष्वा देववीतये सर्वताता स्वस्तये।

आ देवान्वक्ष्यमृताँ ऋतावृधो यज्ञं देवेषु पिस्पृशः॥ ६.०१५.१८

वयमु त्वा गृहपते जनानामग्ने अकर्म समिधा बृहन्तम्।

अस्थूरि नो गार्हपत्यानि सन्तु तिग्मेन नस्तेजसा सं शिशाधि॥ ६.०१५.१९

त्वमग्ने यज्ञानां होता विश्वेषां हितः।

देवेभिर्मानुषे जने॥ ६.०१६.०१

स नो मन्द्राभिरध्वरे जिह्वाभिर्यजा महः।

आ देवान्वक्षि यक्षि च॥ ६.०१६.०२

वेत्था हि वेधो अध्वनः पथश्च देवाञ्जसा।

अग्ने यज्ञेषु सुक्रतो॥ ६.०१६.०३

त्वामीळे अध द्विता भरतो वाजिभिः शुनम्।

ईजे यज्ञेषु यज्ञियम्॥ ६.०१६.०४

त्वमिमा वार्या पुरु दिवोदासाय सुन्वते।

भरद्वाजाय दाशुषे॥ ६.०१६.०५

त्वं दूतो अमर्त्य आ वहा दैव्यं जनम्।

शृण्वन्विप्रस्य सुष्टुतिम्॥ ६.०१६.०६

त्वामग्ने स्वाध्यो मर्तासो देववीतये।

यज्ञेषु देवमीळते॥ ६.०१६.०७

तव प्र यक्षि संदृशमुत क्रतुं सुदानवः।

विश्वे जुषन्त कामिनः॥ ६.०१६.०८

त्वं होता मनुर्हितो वह्निरासा विदुष्टरः।

अग्ने यक्षि दिवो विशः॥ ६.०१६.०९

अग्न आ याहि वीतये गृणानो हव्यदातये।

नि होता सत्सि बर्हिषि॥ ६.०१६.१०

तं त्वा समिद्भिरङ्गिरो घृतेन वर्धयामसि।

बृहच्छोचा यविष्ठ्य॥ ६.०१६.११

स नः पृथु श्रवाय्यमच्छा देव विवाससि।

बृहदग्ने सुवीर्यम्॥ ६.०१६.१२

त्वामग्ने पुष्करादध्यथर्वा निरमन्थत।

मूर्ध्नो विश्वस्य वाघतः॥ ६.०१६.१३

तमु त्वा दध्यङ्ङृषिः पुत्र ईधे अथर्वणः।

वृत्रहणं पुरंदरम्॥ ६.०१६.१४

तमु त्वा पाथ्यो वृषा समीधे दस्युहन्तमम्।

धनंजयं रणेरणे॥ ६.०१६.१५

एह्यू षु ब्रवाणि तेऽग्न इत्थेतरा गिरः।

एभिर्वर्धास इन्दुभिः॥ ६.०१६.१६

यत्र क्व च ते मनो दक्षं दधस उत्तरम्।

तत्रा सदः कृणवसे॥ ६.०१६.१७

नहि ते पूर्तमक्षिपद्भुवन्नेमानां वसो।

अथा दुवो वनवसे॥ ६.०१६.१८

आग्निरगामि भारतो वृत्रहा पुरुचेतनः।

दिवोदासस्य सत्पतिः॥ ६.०१६.१९

स हि विश्वाति पार्थिवा रयिं दाशन्महित्वना।

वन्वन्नवातो अस्तृतः॥ ६.०१६.२०

स प्रत्नवन्नवीयसाग्ने द्युम्नेन संयता।

बृहत्ततन्थ भानुना॥ ६.०१६.२१

प्र वः सखायो अग्नये स्तोमं यज्ञं च धृष्णुया।

अर्च गाय च वेधसे॥ ६.०१६.२२

स हि यो मानुषा युगा सीदद्धोता कविक्रतुः।

दूतश्च हव्यवाहनः॥ ६.०१६.२३

ता राजाना शुचिव्रतादित्यान्मारुतं गणम्।

वसो यक्षीह रोदसी॥ ६.०१६.२४

वस्वी ते अग्ने संदृष्टिरिषयते मर्त्याय।

ऊर्जो नपादमृतस्य॥ ६.०१६.२५

क्रत्वा दा अस्तु श्रेष्ठोऽद्य त्वा वन्वन्सुरेक्णाः।

मर्त आनाश सुवृक्तिम्॥ ६.०१६.२६

ते ते अग्ने त्वोता इषयन्तो विश्वमायुः।

तरन्तो अर्यो अरातीर्वन्वन्तो अर्यो अरातीः॥ ६.०१६.२७

अग्निस्तिग्मेन शोचिषा यासद्विश्वं न्यत्रिणम्।

अग्निर्नो वनते रयिम्॥ ६.०१६.२८

सुवीरं रयिमा भर जातवेदो विचर्षणे।

जहि रक्षांसि सुक्रतो॥ ६.०१६.२९

त्वं नः पाह्यंहसो जातवेदो अघायतः।

रक्षा णो ब्रह्मणस्कवे॥ ६.०१६.३०

यो नो अग्ने दुरेव आ मर्तो वधाय दाशति।

तस्मान्नः पाह्यंहसः॥ ६.०१६.३१

त्वं तं देव जिह्वया परि बाधस्व दुष्कृतम्।

मर्तो यो नो जिघांसति॥ ६.०१६.३२

भरद्वाजाय सप्रथः शर्म यच्छ सहन्त्य।

अग्ने वरेण्यं वसु॥ ६.०१६.३३

अग्निर्वृत्राणि जङ्घनद्द्रविणस्युर्विपन्यया।

समिद्धः शुक्र आहुतः॥ ६.०१६.३४

गर्भे मातुः पितुष्पिता विदिद्युतानो अक्षरे।

सीदन्नृतस्य योनिमा॥ ६.०१६.३५

ब्रह्म प्रजावदा भर जातवेदो विचर्षणे।

अग्ने यद्दीदयद्दिवि॥ ६.०१६.३६

उप त्वा रण्वसंदृशं प्रयस्वन्तः सहस्कृत।

अग्ने ससृज्महे गिरः॥ ६.०१६.३७

उप च्छायामिव घृणेरगन्म शर्म ते वयम्।

अग्ने हिरण्यसंदृशः॥ ६.०१६.३८

य उग्र इव शर्यहा तिग्मशृङ्गो न वंसगः।

अग्ने पुरो रुरोजिथ॥ ६.०१६.३९

आ यं हस्ते न खादिनं शिशुं जातं न बिभ्रति।

विशामग्निं स्वध्वरम्॥ ६.०१६.४०

प्र देवं देववीतये भरता वसुवित्तमम्।

आ स्वे योनौ नि षीदतु॥ ६.०१६.४१

आ जातं जातवेदसि प्रियं शिशीतातिथिम्।

स्योन आ गृहपतिम्॥ ६.०१६.४२

अग्ने युक्ष्वा हि ये तवाश्वासो देव साधवः।

अरं वहन्ति मन्यवे॥ ६.०१६.४३

अच्छा नो याह्या वहाभि प्रयांसि वीतये।

आ देवान्सोमपीतये॥ ६.०१६.४४

उदग्ने भारत द्युमदजस्रेण दविद्युतत्।

शोचा वि भाह्यजर॥ ६.०१६.४५

वीती यो देवं मर्तो दुवस्येदग्निमीळीताध्वरे हविष्मान्।

होतारं सत्ययजं रोदस्योरुत्तानहस्तो नमसा विवासेत्॥ ६.०१६.४६

आ ते अग्न ऋचा हविर्हृदा तष्टं भरामसि।

ते ते भवन्तूक्षण ऋषभासो वशा उत॥ ६.०१६.४७

अग्निं देवासो अग्रियमिन्धते वृत्रहन्तमम्।

येना वसून्याभृता तृळ्हा रक्षांसि वाजिना॥ ६.०१६.४८

पिबा सोममभि यमुग्र तर्द ऊर्वं गव्यं महि गृणान इन्द्र।

वि यो धृष्णो वधिषो वज्रहस्त विश्वा वृत्रममित्रिया शवोभिः॥ ६.०१७.०१

स ईं पाहि य ऋजीषी तरुत्रो यः शिप्रवान्वृषभो यो मतीनाम्।

यो गोत्रभिद्वज्रभृद्यो हरिष्ठाः स इन्द्र चित्राँ अभि तृन्धि वाजान्॥ ६.०१७.०२

एवा पाहि प्रत्नथा मन्दतु त्वा श्रुधि ब्रह्म वावृधस्वोत गीर्भिः।

आविः सूर्यं कृणुहि पीपिहीषो जहि शत्रूँरभि गा इन्द्र तृन्धि॥ ६.०१७.०३

ते त्वा मदा बृहदिन्द्र स्वधाव इमे पीता उक्षयन्त द्युमन्तम्।

महामनूनं तवसं विभूतिं मत्सरासो जर्हृषन्त प्रसाहम्॥ ६.०१७.०४

येभिः सूर्यमुषसं मन्दसानोऽवासयोऽप दृळ्हानि दर्द्रत्।

महामद्रिं परि गा इन्द्र सन्तं नुत्था अच्युतं सदसस्परि स्वात्॥ ६.०१७.०५

तव क्रत्वा तव तद्दंसनाभिरामासु पक्वं शच्या नि दीधः।

और्णोर्दुर उस्रियाभ्यो वि दृळ्होदूर्वाद्गा असृजो अङ्गिरस्वान्॥ ६.०१७.०६

पप्राथ क्षां महि दंसो व्युर्वीमुप द्यामृष्वो बृहदिन्द्र स्तभायः।

अधारयो रोदसी देवपुत्रे प्रत्ने मातरा यह्वी ऋतस्य॥ ६.०१७.०७

अध त्वा विश्वे पुर इन्द्र देवा एकं तवसं दधिरे भराय।

अदेवो यदभ्यौहिष्ट देवान्स्वर्षाता वृणत इन्द्रमत्र॥ ६.०१७.०८

अध द्यौश्चित्ते अप सा नु वज्राद्द्वितानमद्भियसा स्वस्य मन्योः।

अहिं यदिन्द्रो अभ्योहसानं नि चिद्विश्वायुः शयथे जघान॥ ६.०१७.०९

अध त्वष्टा ते मह उग्र वज्रं सहस्रभृष्टिं ववृतच्छताश्रिम्।

निकाममरमणसं येन नवन्तमहिं सं पिणगृजीषिन्॥ ६.०१७.१०

वर्धान्यं विश्वे मरुतः सजोषाः पचच्छतं महिषाँ इन्द्र तुभ्यम्।

पूषा विष्णुस्त्रीणि सरांसि धावन्वृत्रहणं मदिरमंशुमस्मै॥ ६.०१७.११

आ क्षोदो महि वृतं नदीनां परिष्ठितमसृज ऊर्मिमपाम्।

तासामनु प्रवत इन्द्र पन्थां प्रार्दयो नीचीरपसः समुद्रम्॥ ६.०१७.१२

एवा ता विश्वा चकृवांसमिन्द्रं महामुग्रमजुर्यं सहोदाम्।

सुवीरं त्वा स्वायुधं सुवज्रमा ब्रह्म नव्यमवसे ववृत्यात्॥ ६.०१७.१३

स नो वाजाय श्रवस इषे च राये धेहि द्युमत इन्द्र विप्रान्।

भरद्वाजे नृवत इन्द्र सूरीन्दिवि च स्मैधि पार्ये न इन्द्र॥ ६.०१७.१४

अया वाजं देवहितं सनेम मदेम शतहिमाः सुवीराः॥ ६.०१७.१५

तमु ष्टुहि यो अभिभूत्योजा वन्वन्नवातः पुरुहूत इन्द्रः।

अषाळ्हमुग्रं सहमानमाभिर्गीर्भिर्वर्ध वृषभं चर्षणीनाम्॥ ६.०१८.०१

स युध्मः सत्वा खजकृत्समद्वा तुविम्रक्षो नदनुमाँ ऋजीषी।

बृहद्रेणुश्च्यवनो मानुषीणामेकः कृष्टीनामभवत्सहावा॥ ६.०१८.०२

त्वं ह नु त्यददमायो दस्यूँरेकः कृष्टीरवनोरार्याय।

अस्ति स्विन्नु वीर्यं तत्त इन्द्र न स्विदस्ति तदृतुथा वि वोचः॥ ६.०१८.०३

सदिद्धि ते तुविजातस्य मन्ये सहः सहिष्ठ तुरतस्तुरस्य।

उग्रमुग्रस्य तवसस्तवीयोऽरध्रस्य रध्रतुरो बभूव॥ ६.०१८.०४

तन्नः प्रत्नं सख्यमस्तु युष्मे इत्था वदद्भिर्वलमङ्गिरोभिः।

हन्नच्युतच्युद्दस्मेषयन्तमृणोः पुरो वि दुरो अस्य विश्वाः॥ ६.०१८.०५

स हि धीभिर्हव्यो अस्त्युग्र ईशानकृन्महति वृत्रतूर्ये।

स तोकसाता तनये स वज्री वितन्तसाय्यो अभवत्समत्सु॥ ६.०१८.०६

स मज्मना जनिम मानुषाणाममर्त्येन नाम्नाति प्र सर्स्रे।

स द्युम्नेन स शवसोत राया स वीर्येण नृतमः समोकाः॥ ६.०१८.०७

स यो न मुहे न मिथू जनो भूत्सुमन्तुनामा चुमुरिं धुनिं च।

वृणक्पिप्रुं शम्बरं शुष्णमिन्द्रः पुरां च्यौत्नाय शयथाय नू चित्॥ ६.०१८.०८

उदावता त्वक्षसा पन्यसा च वृत्रहत्याय रथमिन्द्र तिष्ठ।

धिष्व वज्रं हस्त आ दक्षिणत्राभि प्र मन्द पुरुदत्र मायाः॥ ६.०१८.०९

अग्निर्न शुष्कं वनमिन्द्र हेती रक्षो नि धक्ष्यशनिर्न भीमा।

गम्भीरय ऋष्वया यो रुरोजाध्वानयद्दुरिता दम्भयच्च॥ ६.०१८.१०

आ सहस्रं पथिभिरिन्द्र राया तुविद्युम्न तुविवाजेभिरर्वाक्।

याहि सूनो सहसो यस्य नू चिददेव ईशे पुरुहूत योतोः॥ ६.०१८.११

प्र तुविद्युम्नस्य स्थविरस्य घृष्वेर्दिवो ररप्शे महिमा पृथिव्याः।

नास्य शत्रुर्न प्रतिमानमस्ति न प्रतिष्ठिः पुरुमायस्य सह्योः॥ ६.०१८.१२

प्र तत्ते अद्या करणं कृतं भूत्कुत्सं यदायुमतिथिग्वमस्मै।

पुरू सहस्रा नि शिशा अभि क्षामुत्तूर्वयाणं धृषता निनेथ॥ ६.०१८.१३

अनु त्वाहिघ्ने अध देव देवा मदन्विश्वे कवितमं कवीनाम्।

करो यत्र वरिवो बाधिताय दिवे जनाय तन्वे गृणानः॥ ६.०१८.१४

अनु द्यावापृथिवी तत्त ओजोऽमर्त्या जिहत इन्द्र देवाः।

कृष्वा कृत्नो अकृतं यत्ते अस्त्युक्थं नवीयो जनयस्व यज्ञैः॥ ६.०१८.१५

महाँ इन्द्रो नृवदा चर्षणिप्रा उत द्विबर्हा अमिनः सहोभिः।

अस्मद्र्यग्वावृधे वीर्यायोरुः पृथुः सुकृतः कर्तृभिर्भूत्॥ ६.०१९.०१

इन्द्रमेव धिषणा सातये धाद्बृहन्तमृष्वमजरं युवानम्।

अषाळ्हेन शवसा शूशुवांसं सद्यश्चिद्यो वावृधे असामि॥ ६.०१९.०२

पृथू करस्ना बहुला गभस्ती अस्मद्र्यक्सं मिमीहि श्रवांसि।

यूथेव पश्वः पशुपा दमूना अस्माँ इन्द्राभ्या ववृत्स्वाजौ॥ ६.०१९.०३

तं व इन्द्रं चतिनमस्य शाकैरिह नूनं वाजयन्तो हुवेम।

यथा चित्पूर्वे जरितार आसुरनेद्या अनवद्या अरिष्टाः॥ ६.०१९.०४

धृतव्रतो धनदाः सोमवृद्धः स हि वामस्य वसुनः पुरुक्षुः।

सं जग्मिरे पथ्या रायो अस्मिन्समुद्रे न सिन्धवो यादमानाः॥ ६.०१९.०५

शविष्ठं न आ भर शूर शव ओजिष्ठमोजो अभिभूत उग्रम्।

विश्वा द्युम्ना वृष्ण्या मानुषाणामस्मभ्यं दा हरिवो मादयध्यै॥ ६.०१९.०६

यस्ते मदः पृतनाषाळमृध्र इन्द्र तं न आ भर शूशुवांसम्।

येन तोकस्य तनयस्य सातौ मंसीमहि जिगीवांसस्त्वोताः॥ ६.०१९.०७

आ नो भर वृषणं शुष्ममिन्द्र धनस्पृतं शूशुवांसं सुदक्षम्।

येन वंसाम पृतनासु शत्रून्तवोतिभिरुत जामीँरजामीन्॥ ६.०१९.०८

आ ते शुष्मो वृषभ एतु पश्चादोत्तरादधरादा पुरस्तात्।

आ विश्वतो अभि समेत्वर्वाङिन्द्र द्युम्नं स्वर्वद्धेह्यस्मे॥ ६.०१९.०९

नृवत्त इन्द्र नृतमाभिरूती वंसीमहि वामं श्रोमतेभिः।

ईक्षे हि वस्व उभयस्य राजन्धा रत्नं महि स्थूरं बृहन्तम्॥ ६.०१९.१०

मरुत्वन्तं वृषभं वावृधानमकवारिं दिव्यं शासमिन्द्रम्।

विश्वासाहमवसे नूतनायोग्रं सहोदामिह तं हुवेम॥ ६.०१९.११

जनं वज्रिन्महि चिन्मन्यमानमेभ्यो नृभ्यो रन्धया येष्वस्मि।

अधा हि त्वा पृथिव्यां शूरसातौ हवामहे तनये गोष्वप्सु॥ ६.०१९.१२

वयं त एभिः पुरुहूत सख्यैः शत्रोःशत्रोरुत्तर इत्स्याम।

घ्नन्तो वृत्राण्युभयानि शूर राया मदेम बृहता त्वोताः॥ ६.०१९.१३

द्यौर्न य इन्द्राभि भूमार्यस्तस्थौ रयिः शवसा पृत्सु जनान्।

तं नः सहस्रभरमुर्वरासां दद्धि सूनो सहसो वृत्रतुरम्॥ ६.०२०.०१

दिवो न तुभ्यमन्विन्द्र सत्रासुर्यं देवेभिर्धायि विश्वम्।

अहिं यद्वृत्रमपो वव्रिवांसं हन्नृजीषिन्विष्णुना सचानः॥ ६.०२०.०२

तूर्वन्नोजीयान्तवसस्तवीयान्कृतब्रह्मेन्द्रो वृद्धमहाः।

राजाभवन्मधुनः सोम्यस्य विश्वासां यत्पुरां दर्त्नुमावत्॥ ६.०२०.०३

शतैरपद्रन्पणय इन्द्रात्र दशोणये कवयेऽर्कसातौ।

वधैः शुष्णस्याशुषस्य मायाः पित्वो नारिरेचीत्किं चन प्र॥ ६.०२०.०४

महो द्रुहो अप विश्वायु धायि वज्रस्य यत्पतने पादि शुष्णः।

उरु ष सरथं सारथये करिन्द्रः कुत्साय सूर्यस्य सातौ॥ ६.०२०.०५

प्र श्येनो न मदिरमंशुमस्मै शिरो दासस्य नमुचेर्मथायन्।

प्रावन्नमीं साप्यं ससन्तं पृणग्राया समिषा सं स्वस्ति॥ ६.०२०.०६

वि पिप्रोरहिमायस्य दृळ्हाः पुरो वज्रिञ्छवसा न दर्दः।

सुदामन्तद्रेक्णो अप्रमृष्यमृजिश्वने दात्रं दाशुषे दाः॥ ६.०२०.०७

स वेतसुं दशमायं दशोणिं तूतुजिमिन्द्रः स्वभिष्टिसुम्नः।

आ तुग्रं शश्वदिभं द्योतनाय मातुर्न सीमुप सृजा इयध्यै॥ ६.०२०.०८

स ईं स्पृधो वनते अप्रतीतो बिभ्रद्वज्रं वृत्रहणं गभस्तौ।

तिष्ठद्धरी अध्यस्तेव गर्ते वचोयुजा वहत इन्द्रमृष्वम्॥ ६.०२०.०९

सनेम तेऽवसा नव्य इन्द्र प्र पूरवः स्तवन्त एना यज्ञैः।

सप्त यत्पुरः शर्म शारदीर्दर्द्धन्दासीः पुरुकुत्साय शिक्षन्॥ ६.०२०.१०

त्वं वृध इन्द्र पूर्व्यो भूर्वरिवस्यन्नुशने काव्याय।

परा नववास्त्वमनुदेयं महे पित्रे ददाथ स्वं नपातम्॥ ६.०२०.११

त्वं धुनिरिन्द्र धुनिमतीरृणोरपः सीरा न स्रवन्तीः।

प्र यत्समुद्रमति शूर पर्षि पारया तुर्वशं यदुं स्वस्ति॥ ६.०२०.१२

तव ह त्यदिन्द्र विश्वमाजौ सस्तो धुनीचुमुरी या ह सिष्वप्।

दीदयदित्तुभ्यं सोमेभिः सुन्वन्दभीतिरिध्मभृतिः पक्थ्यर्कैः॥ ६.०२०.१३

इमा उ त्वा पुरुतमस्य कारोर्हव्यं वीर हव्या हवन्ते।

धियो रथेष्ठामजरं नवीयो रयिर्विभूतिरीयते वचस्या॥ ६.०२१.०१

तमु स्तुष इन्द्रं यो विदानो गिर्वाहसं गीर्भिर्यज्ञवृद्धम्।

यस्य दिवमति मह्ना पृथिव्याः पुरुमायस्य रिरिचे महित्वम्॥ ६.०२१.०२

स इत्तमोऽवयुनं ततन्वत्सूर्येण वयुनवच्चकार।

कदा ते मर्ता अमृतस्य धामेयक्षन्तो न मिनन्ति स्वधावः॥ ६.०२१.०३

यस्ता चकार स कुह स्विदिन्द्रः कमा जनं चरति कासु विक्षु।

कस्ते यज्ञो मनसे शं वराय को अर्क इन्द्र कतमः स होता॥ ६.०२१.०४

इदा हि ते वेविषतः पुराजाः प्रत्नास आसुः पुरुकृत्सखायः।

ये मध्यमास उत नूतनास उतावमस्य पुरुहूत बोधि॥ ६.०२१.०५

तं पृच्छन्तोऽवरासः पराणि प्रत्ना त इन्द्र श्रुत्यानु येमुः।

अर्चामसि वीर ब्रह्मवाहो यादेव विद्म तात्त्वा महान्तम्॥ ६.०२१.०६

अभि त्वा पाजो रक्षसो वि तस्थे महि जज्ञानमभि तत्सु तिष्ठ।

तव प्रत्नेन युज्येन सख्या वज्रेण धृष्णो अप ता नुदस्व॥ ६.०२१.०७

स तु श्रुधीन्द्र नूतनस्य ब्रह्मण्यतो वीर कारुधायः।

त्वं ह्यापिः प्रदिवि पितॄणां शश्वद्बभूथ सुहव एष्टौ॥ ६.०२१.०८

प्रोतये वरुणं मित्रमिन्द्रं मरुतः कृष्वावसे नो अद्य।

प्र पूषणं विष्णुमग्निं पुरंधिं सवितारमोषधीः पर्वताँश्च॥ ६.०२१.०९

इम उ त्वा पुरुशाक प्रयज्यो जरितारो अभ्यर्चन्त्यर्कैः।

श्रुधी हवमा हुवतो हुवानो न त्वावाँ अन्यो अमृत त्वदस्ति॥ ६.०२१.१०

नू म आ वाचमुप याहि विद्वान्विश्वेभिः सूनो सहसो यजत्रैः।

ये अग्निजिह्वा ऋतसाप आसुर्ये मनुं चक्रुरुपरं दसाय॥ ६.०२१.११

स नो बोधि पुरएता सुगेषूत दुर्गेषु पथिकृद्विदानः।

ये अश्रमास उरवो वहिष्ठास्तेभिर्न इन्द्राभि वक्षि वाजम्॥ ६.०२१.१२

य एक इद्धव्यश्चर्षणीनामिन्द्रं तं गीर्भिरभ्यर्च आभिः।

यः पत्यते वृषभो वृष्ण्यावान्सत्यः सत्वा पुरुमायः सहस्वान्॥ ६.०२२.०१

तमु नः पूर्वे पितरो नवग्वाः सप्त विप्रासो अभि वाजयन्तः।

नक्षद्दाभं ततुरिं पर्वतेष्ठामद्रोघवाचं मतिभिः शविष्ठम्॥ ६.०२२.०२

तमीमह इन्द्रमस्य रायः पुरुवीरस्य नृवतः पुरुक्षोः।

यो अस्कृधोयुरजरः स्वर्वान्तमा भर हरिवो मादयध्यै॥ ६.०२२.०३

तन्नो वि वोचो यदि ते पुरा चिज्जरितार आनशुः सुम्नमिन्द्र।

कस्ते भागः किं वयो दुध्र खिद्वः पुरुहूत पुरूवसोऽसुरघ्नः॥ ६.०२२.०४

तं पृच्छन्ती वज्रहस्तं रथेष्ठामिन्द्रं वेपी वक्वरी यस्य नू गीः।

तुविग्राभं तुविकूर्मिं रभोदां गातुमिषे नक्षते तुम्रमच्छ॥ ६.०२२.०५

अया ह त्यं मायया वावृधानं मनोजुवा स्वतवः पर्वतेन।

अच्युता चिद्वीळिता स्वोजो रुजो वि दृळ्हा धृषता विरप्शिन्॥ ६.०२२.०६

तं वो धिया नव्यस्या शविष्ठं प्रत्नं प्रत्नवत्परितंसयध्यै।

स नो वक्षदनिमानः सुवह्मेन्द्रो विश्वान्यति दुर्गहाणि॥ ६.०२२.०७

आ जनाय द्रुह्वणे पार्थिवानि दिव्यानि दीपयोऽन्तरिक्षा।

तपा वृषन्विश्वतः शोचिषा तान्ब्रह्मद्विषे शोचय क्षामपश्च॥ ६.०२२.०८

भुवो जनस्य दिव्यस्य राजा पार्थिवस्य जगतस्त्वेषसंदृक्।

धिष्व वज्रं दक्षिण इन्द्र हस्ते विश्वा अजुर्य दयसे वि मायाः॥ ६.०२२.०९

आ संयतमिन्द्र णः स्वस्तिं शत्रुतूर्याय बृहतीममृध्राम्।

यया दासान्यार्याणि वृत्रा करो वज्रिन्सुतुका नाहुषाणि॥ ६.०२२.१०

स नो नियुद्भिः पुरुहूत वेधो विश्ववाराभिरा गहि प्रयज्यो।

न या अदेवो वरते न देव आभिर्याहि तूयमा मद्र्यद्रिक्॥ ६.०२२.११

सुत इत्त्वं निमिश्ल इन्द्र सोमे स्तोमे ब्रह्मणि शस्यमान उक्थे।

यद्वा युक्ताभ्यां मघवन्हरिभ्यां बिभ्रद्वज्रं बाह्वोरिन्द्र यासि॥ ६.०२३.०१

यद्वा दिवि पार्ये सुष्विमिन्द्र वृत्रहत्येऽवसि शूरसातौ।

यद्वा दक्षस्य बिभ्युषो अबिभ्यदरन्धयः शर्धत इन्द्र दस्यून्॥ ६.०२३.०२

पाता सुतमिन्द्रो अस्तु सोमं प्रणेनीरुग्रो जरितारमूती।

कर्ता वीराय सुष्वय उ लोकं दाता वसु स्तुवते कीरये चित्॥ ६.०२३.०३

गन्तेयान्ति सवना हरिभ्यां बभ्रिर्वज्रं पपिः सोमं ददिर्गाः।

कर्ता वीरं नर्यं सर्ववीरं श्रोता हवं गृणतः स्तोमवाहाः॥ ६.०२३.०४

अस्मै वयं यद्वावान तद्विविष्म इन्द्राय यो नः प्रदिवो अपस्कः।

सुते सोमे स्तुमसि शंसदुक्थेन्द्राय ब्रह्म वर्धनं यथासत्॥ ६.०२३.०५

ब्रह्माणि हि चकृषे वर्धनानि तावत्त इन्द्र मतिभिर्विविष्मः।

सुते सोमे सुतपाः शंतमानि राण्ड्या क्रियास्म वक्षणानि यज्ञैः॥ ६.०२३.०६

स नो बोधि पुरोळाशं रराणः पिबा तु सोमं गोऋजीकमिन्द्र।

एदं बर्हिर्यजमानस्य सीदोरुं कृधि त्वायत उ लोकम्॥ ६.०२३.०७

स मन्दस्वा ह्यनु जोषमुग्र प्र त्वा यज्ञास इमे अश्नुवन्तु।

प्रेमे हवासः पुरुहूतमस्मे आ त्वेयं धीरवस इन्द्र यम्याः॥ ६.०२३.०८

तं वः सखायः सं यथा सुतेषु सोमेभिरीं पृणता भोजमिन्द्रम्।

कुवित्तस्मा असति नो भराय न सुष्विमिन्द्रोऽवसे मृधाति॥ ६.०२३.०९

एवेदिन्द्रः सुते अस्तावि सोमे भरद्वाजेषु क्षयदिन्मघोनः।

असद्यथा जरित्र उत सूरिरिन्द्रो रायो विश्ववारस्य दाता॥ ६.०२३.१०

वृषा मद इन्द्रे श्लोक उक्था सचा सोमेषु सुतपा ऋजीषी।

अर्चत्र्यो मघवा नृभ्य उक्थैर्द्युक्षो राजा गिरामक्षितोतिः॥ ६.०२४.०१

ततुरिर्वीरो नर्यो विचेताः श्रोता हवं गृणत उर्व्यूतिः।

वसुः शंसो नरां कारुधाया वाजी स्तुतो विदथे दाति वाजम्॥ ६.०२४.०२

अक्षो न चक्र्योः शूर बृहन्प्र ते मह्ना रिरिचे रोदस्योः।

वृक्षस्य नु ते पुरुहूत वया व्यूतयो रुरुहुरिन्द्र पूर्वीः॥ ६.०२४.०३

शचीवतस्ते पुरुशाक शाका गवामिव स्रुतयः संचरणीः।

वत्सानां न तन्तयस्त इन्द्र दामन्वन्तो अदामानः सुदामन्॥ ६.०२४.०४

अन्यदद्य कर्वरमन्यदु श्वोऽसच्च सन्मुहुराचक्रिरिन्द्रः।

मित्रो नो अत्र वरुणश्च पूषार्यो वशस्य पर्येतास्ति॥ ६.०२४.०५

वि त्वदापो न पर्वतस्य पृष्ठादुक्थेभिरिन्द्रानयन्त यज्ञैः।

तं त्वाभिः सुष्टुतिभिर्वाजयन्त आजिं न जग्मुर्गिर्वाहो अश्वाः॥ ६.०२४.०६

न यं जरन्ति शरदो न मासा न द्याव इन्द्रमवकर्शयन्ति।

वृद्धस्य चिद्वर्धतामस्य तनूः स्तोमेभिरुक्थैश्च शस्यमाना॥ ६.०२४.०७

न वीळवे नमते न स्थिराय न शर्धते दस्युजूताय स्तवान्।

अज्रा इन्द्रस्य गिरयश्चिदृष्वा गम्भीरे चिद्भवति गाधमस्मै॥ ६.०२४.०८

गम्भीरेण न उरुणामत्रिन्प्रेषो यन्धि सुतपावन्वाजान्।

स्था ऊ षु ऊर्ध्व ऊती अरिषण्यन्नक्तोर्व्युष्टौ परितक्म्यायाम्॥ ६.०२४.०९

सचस्व नायमवसे अभीक इतो वा तमिन्द्र पाहि रिषः।

अमा चैनमरण्ये पाहि रिषो मदेम शतहिमाः सुवीराः॥ ६.०२४.१०

या त ऊतिरवमा या परमा या मध्यमेन्द्र शुष्मिन्नस्ति।

ताभिरू षु वृत्रहत्येऽवीर्न एभिश्च वाजैर्महान्न उग्र॥ ६.०२५.०१

आभिः स्पृधो मिथतीररिषण्यन्नमित्रस्य व्यथया मन्युमिन्द्र।

आभिर्विश्वा अभियुजो विषूचीरार्याय विशोऽव तारीर्दासीः॥ ६.०२५.०२

इन्द्र जामय उत येऽजामयोऽर्वाचीनासो वनुषो युयुज्रे।

त्वमेषां विथुरा शवांसि जहि वृष्ण्यानि कृणुही पराचः॥ ६.०२५.०३

शूरो वा शूरं वनते शरीरैस्तनूरुचा तरुषि यत्कृण्वैते।

तोके वा गोषु तनये यदप्सु वि क्रन्दसी उर्वरासु ब्रवैते॥ ६.०२५.०४

नहि त्वा शूरो न तुरो न धृष्णुर्न त्वा योधो मन्यमानो युयोध।

इन्द्र नकिष्ट्वा प्रत्यस्त्येषां विश्वा जातान्यभ्यसि तानि॥ ६.०२५.०५

स पत्यत उभयोर्नृम्णमयोर्यदी वेधसः समिथे हवन्ते।

वृत्रे वा महो नृवति क्षये वा व्यचस्वन्ता यदि वितन्तसैते॥ ६.०२५.०६

अध स्मा ते चर्षणयो यदेजानिन्द्र त्रातोत भवा वरूता।

अस्माकासो ये नृतमासो अर्य इन्द्र सूरयो दधिरे पुरो नः॥ ६.०२५.०७

अनु ते दायि मह इन्द्रियाय सत्रा ते विश्वमनु वृत्रहत्ये।

अनु क्षत्रमनु सहो यजत्रेन्द्र देवेभिरनु ते नृषह्ये॥ ६.०२५.०८

एवा नः स्पृधः समजा समत्स्विन्द्र रारन्धि मिथतीरदेवीः।

विद्याम वस्तोरवसा गृणन्तो भरद्वाजा उत त इन्द्र नूनम्॥ ६.०२५.०९

श्रुधी न इन्द्र ह्वयामसि त्वा महो वाजस्य सातौ वावृषाणाः।

सं यद्विशोऽयन्त शूरसाता उग्रं नोऽवः पार्ये अहन्दाः॥ ६.०२६.०१

त्वां वाजी हवते वाजिनेयो महो वाजस्य गध्यस्य सातौ।

त्वां वृत्रेष्विन्द्र सत्पतिं तरुत्रं त्वां चष्टे मुष्टिहा गोषु युध्यन्॥ ६.०२६.०२

त्वं कविं चोदयोऽर्कसातौ त्वं कुत्साय शुष्णं दाशुषे वर्क्।

त्वं शिरो अमर्मणः पराहन्नतिथिग्वाय शंस्यं करिष्यन्॥ ६.०२६.०३

त्वं रथं प्र भरो योधमृष्वमावो युध्यन्तं वृषभं दशद्युम्।

त्वं तुग्रं वेतसवे सचाहन्त्वं तुजिं गृणन्तमिन्द्र तूतोः॥ ६.०२६.०४

त्वं तदुक्थमिन्द्र बर्हणा कः प्र यच्छता सहस्रा शूर दर्षि।

अव गिरेर्दासं शम्बरं हन्प्रावो दिवोदासं चित्राभिरूती॥ ६.०२६.०५

त्वं श्रद्धाभिर्मन्दसानः सोमैर्दभीतये चुमुरिमिन्द्र सिष्वप्।

त्वं रजिं पिठीनसे दशस्यन्षष्टिं सहस्रा शच्या सचाहन्॥ ६.०२६.०६

अहं चन तत्सूरिभिरानश्यां तव ज्याय इन्द्र सुम्नमोजः।

त्वया यत्स्तवन्ते सधवीर वीरास्त्रिवरूथेन नहुषा शविष्ठ॥ ६.०२६.०७

वयं ते अस्यामिन्द्र द्युम्नहूतौ सखायः स्याम महिन प्रेष्ठाः।

प्रातर्दनिः क्षत्रश्रीरस्तु श्रेष्ठो घने वृत्राणां सनये धनानाम्॥ ६.०२६.०८

किमस्य मदे किम्वस्य पीताविन्द्रः किमस्य सख्ये चकार।

रणा वा ये निषदि किं ते अस्य पुरा विविद्रे किमु नूतनासः॥ ६.०२७.०१

सदस्य मदे सद्वस्य पीताविन्द्रः सदस्य सख्ये चकार।

रणा वा ये निषदि सत्ते अस्य पुरा विविद्रे सदु नूतनासः॥ ६.०२७.०२

नहि नु ते महिमनः समस्य न मघवन्मघवत्त्वस्य विद्म।

न राधसोराधसो नूतनस्येन्द्र नकिर्ददृश इन्द्रियं ते॥ ६.०२७.०३

एतत्त्यत्त इन्द्रियमचेति येनावधीर्वरशिखस्य शेषः।

वज्रस्य यत्ते निहतस्य शुष्मात्स्वनाच्चिदिन्द्र परमो ददार॥ ६.०२७.०४

वधीदिन्द्रो वरशिखस्य शेषोऽभ्यावर्तिने चायमानाय शिक्षन्।

वृचीवतो यद्धरियूपीयायां हन्पूर्वे अर्धे भियसापरो दर्त्॥ ६.०२७.०५

त्रिंशच्छतं वर्मिण इन्द्र साकं यव्यावत्यां पुरुहूत श्रवस्या।

वृचीवन्तः शरवे पत्यमानाः पात्रा भिन्दाना न्यर्थान्यायन्॥ ६.०२७.०६

यस्य गावावरुषा सूयवस्यू अन्तरू षु चरतो रेरिहाणा।

स सृञ्जयाय तुर्वशं परादाद्वृचीवतो दैववाताय शिक्षन्॥ ६.०२७.०७

द्वयाँ अग्ने रथिनो विंशतिं गा वधूमतो मघवा मह्यं सम्राट्।

अभ्यावर्ती चायमानो ददाति दूणाशेयं दक्षिणा पार्थवानाम्॥ ६.०२७.०८

आ गावो अग्मन्नुत भद्रमक्रन्सीदन्तु गोष्ठे रणयन्त्वस्मे।

प्रजावतीः पुरुरूपा इह स्युरिन्द्राय पूर्वीरुषसो दुहानाः॥ ६.०२८.०१

इन्द्रो यज्वने पृणते च शिक्षत्युपेद्ददाति न स्वं मुषायति।

भूयोभूयो रयिमिदस्य वर्धयन्नभिन्ने खिल्ये नि दधाति देवयुम्॥ ६.०२८.०२

न ता नशन्ति न दभाति तस्करो नासामामित्रो व्यथिरा दधर्षति।

देवाँश्च याभिर्यजते ददाति च ज्योगित्ताभिः सचते गोपतिः सह॥ ६.०२८.०३

न ता अर्वा रेणुककाटो अश्नुते न संस्कृतत्रमुप यन्ति ता अभि।

उरुगायमभयं तस्य ता अनु गावो मर्तस्य वि चरन्ति यज्वनः॥ ६.०२८.०४

गावो भगो गाव इन्द्रो मे अच्छान्गावः सोमस्य प्रथमस्य भक्षः।

इमा या गावः स जनास इन्द्र इच्छामीद्धृदा मनसा चिदिन्द्रम्॥ ६.०२८.०५

यूयं गावो मेदयथा कृशं चिदश्रीरं चित्कृणुथा सुप्रतीकम्।

भद्रं गृहं कृणुथ भद्रवाचो बृहद्वो वय उच्यते सभासु॥ ६.०२८.०६

प्रजावतीः सूयवसं रिशन्तीः शुद्धा अपः सुप्रपाणे पिबन्तीः।

मा वः स्तेन ईशत माघशंसः परि वो हेती रुद्रस्य वृज्याः॥ ६.०२८.०७

उपेदमुपपर्चनमासु गोषूप पृच्यताम्।

उप ऋषभस्य रेतस्युपेन्द्र तव वीर्ये॥ ६.०२८.०८

इन्द्रं वो नरः सख्याय सेपुर्महो यन्तः सुमतये चकानाः।

महो हि दाता वज्रहस्तो अस्ति महामु रण्वमवसे यजध्वम्॥ ६.०२९.०१

आ यस्मिन्हस्ते नर्या मिमिक्षुरा रथे हिरण्यये रथेष्ठाः।

आ रश्मयो गभस्त्योः स्थूरयोराध्वन्नश्वासो वृषणो युजानाः॥ ६.०२९.०२

श्रिये ते पादा दुव आ मिमिक्षुर्धृष्णुर्वज्री शवसा दक्षिणावान्।

वसानो अत्कं सुरभिं दृशे कं स्वर्ण नृतविषिरो बभूथ॥ ६.०२९.०३

स सोम आमिश्लतमः सुतो भूद्यस्मिन्पक्तिः पच्यते सन्ति धानाः।

इन्द्रं नरः स्तुवन्तो ब्रह्मकारा उक्था शंसन्तो देववाततमाः॥ ६.०२९.०४

न ते अन्तः शवसो धाय्यस्य वि तु बाबधे रोदसी महित्वा।

आ ता सूरिः पृणति तूतुजानो यूथेवाप्सु समीजमान ऊती॥ ६.०२९.०५

एवेदिन्द्रः सुहव ऋष्वो अस्तूती अनूती हिरिशिप्रः सत्वा।

एवा हि जातो असमात्योजाः पुरू च वृत्रा हनति नि दस्यून्॥ ६.०२९.०६

भूय इद्वावृधे वीर्यायँ एको अजुर्यो दयते वसूनि।

प्र रिरिचे दिव इन्द्रः पृथिव्या अर्धमिदस्य प्रति रोदसी उभे॥ ६.०३०.०१

अधा मन्ये बृहदसुर्यमस्य यानि दाधार नकिरा मिनाति।

दिवेदिवे सूर्यो दर्शतो भूद्वि सद्मान्युर्विया सुक्रतुर्धात्॥ ६.०३०.०२

अद्या चिन्नू चित्तदपो नदीनां यदाभ्यो अरदो गातुमिन्द्र।

नि पर्वता अद्मसदो न सेदुस्त्वया दृळ्हानि सुक्रतो रजांसि॥ ६.०३०.०३

सत्यमित्तन्न त्वावाँ अन्यो अस्तीन्द्र देवो न मर्त्यो ज्यायान्।

अहन्नहिं परिशयानमर्णोऽवासृजो अपो अच्छा समुद्रम्॥ ६.०३०.०४

त्वमपो वि दुरो विषूचीरिन्द्र दृळ्हमरुजः पर्वतस्य।

राजाभवो जगतश्चर्षणीनां साकं सूर्यं जनयन्द्यामुषासम्॥ ६.०३०.०५

अभूरेको रयिपते रयीणामा हस्तयोरधिथा इन्द्र कृष्टीः।

वि तोके अप्सु तनये च सूरेऽवोचन्त चर्षणयो विवाचः॥ ६.०३१.०१

त्वद्भियेन्द्र पार्थिवानि विश्वाच्युता चिच्च्यावयन्ते रजांसि।

द्यावाक्षामा पर्वतासो वनानि विश्वं दृळ्हं भयते अज्मन्ना ते॥ ६.०३१.०२

त्वं कुत्सेनाभि शुष्णमिन्द्राशुषं युध्य कुयवं गविष्टौ।

दश प्रपित्वे अध सूर्यस्य मुषायश्चक्रमविवे रपांसि॥ ६.०३१.०३

त्वं शतान्यव शम्बरस्य पुरो जघन्थाप्रतीनि दस्योः।

अशिक्षो यत्र शच्या शचीवो दिवोदासाय सुन्वते सुतक्रे भरद्वाजाय गृणते वसूनि॥ ६.०३१.०४

स सत्यसत्वन्महते रणाय रथमा तिष्ठ तुविनृम्ण भीमम्।

याहि प्रपथिन्नवसोप मद्रिक्प्र च श्रुत श्रावय चर्षणिभ्यः॥ ६.०३१.०५

अपूर्व्या पुरुतमान्यस्मै महे वीराय तवसे तुराय।

विरप्शिने वज्रिणे शंतमानि वचांस्यासा स्थविराय तक्षम्॥ ६.०३२.०१

स मातरा सूर्येणा कवीनामवासयद्रुजदद्रिं गृणानः।

स्वाधीभिरृक्वभिर्वावशान उदुस्रियाणामसृजन्निदानम्॥ ६.०३२.०२

स वह्निभिरृक्वभिर्गोषु शश्वन्मितज्ञुभिः पुरुकृत्वा जिगाय।

पुरः पुरोहा सखिभिः सखीयन्दृळ्हा रुरोज कविभिः कविः सन्॥ ६.०३२.०३

स नीव्याभिर्जरितारमच्छा महो वाजेभिर्महद्भिश्च शुष्मैः।

पुरुवीराभिर्वृषभ क्षितीनामा गिर्वणः सुविताय प्र याहि॥ ६.०३२.०४

स सर्गेण शवसा तक्तो अत्यैरप इन्द्रो दक्षिणतस्तुराषाट्।

इत्था सृजाना अनपावृदर्थं दिवेदिवे विविषुरप्रमृष्यम्॥ ६.०३२.०५

य ओजिष्ठ इन्द्र तं सु नो दा मदो वृषन्स्वभिष्टिर्दास्वान्।

सौवश्व्यं यो वनवत्स्वश्वो वृत्रा समत्सु सासहदमित्रान्॥ ६.०३३.०१

त्वां हीन्द्रावसे विवाचो हवन्ते चर्षणयः शूरसातौ।

त्वं विप्रेभिर्वि पणीँरशायस्त्वोत इत्सनिता वाजमर्वा॥ ६.०३३.०२

त्वं ताँ इन्द्रोभयाँ अमित्रान्दासा वृत्राण्यार्या च शूर।

वधीर्वनेव सुधितेभिरत्कैरा पृत्सु दर्षि नृणां नृतम॥ ६.०३३.०३

स त्वं न इन्द्राकवाभिरूती सखा विश्वायुरविता वृधे भूः।

स्वर्षाता यद्ध्वयामसि त्वा युध्यन्तो नेमधिता पृत्सु शूर॥ ६.०३३.०४

नूनं न इन्द्रापराय च स्या भवा मृळीक उत नो अभिष्टौ।

इत्था गृणन्तो महिनस्य शर्मन्दिवि ष्याम पार्ये गोषतमाः॥ ६.०३३.०५

सं च त्वे जग्मुर्गिर इन्द्र पूर्वीर्वि च त्वद्यन्ति विभ्वो मनीषाः।

पुरा नूनं च स्तुतय ऋषीणां पस्पृध्र इन्द्रे अध्युक्थार्का॥ ६.०३४.०१

पुरुहूतो यः पुरुगूर्त ऋभ्वाँ एकः पुरुप्रशस्तो अस्ति यज्ञैः।

रथो न महे शवसे युजानोऽस्माभिरिन्द्रो अनुमाद्यो भूत्॥ ६.०३४.०२

न यं हिंसन्ति धीतयो न वाणीरिन्द्रं नक्षन्तीदभि वर्धयन्तीः।

यदि स्तोतारः शतं यत्सहस्रं गृणन्ति गिर्वणसं शं तदस्मै॥ ६.०३४.०३

अस्मा एतद्दिव्यर्चेव मासा मिमिक्ष इन्द्रे न्ययामि सोमः।

जनं न धन्वन्नभि सं यदापः सत्रा वावृधुर्हवनानि यज्ञैः॥ ६.०३४.०४

अस्मा एतन्मह्याङ्गूषमस्मा इन्द्राय स्तोत्रं मतिभिरवाचि।

असद्यथा महति वृत्रतूर्य इन्द्रो विश्वायुरविता वृधश्च॥ ६.०३४.०५

कदा भुवन्रथक्षयाणि ब्रह्म कदा स्तोत्रे सहस्रपोष्यं दाः।

कदा स्तोमं वासयोऽस्य राया कदा धियः करसि वाजरत्नाः॥ ६.०३५.०१

कर्हि स्वित्तदिन्द्र यन्नृभिर्नॄन्वीरैर्वीरान्नीळयासे जयाजीन्।

त्रिधातु गा अधि जयासि गोष्विन्द्र द्युम्नं स्वर्वद्धेह्यस्मे॥ ६.०३५.०२

कर्हि स्वित्तदिन्द्र यज्जरित्रे विश्वप्सु ब्रह्म कृणवः शविष्ठ।

कदा धियो न नियुतो युवासे कदा गोमघा हवनानि गच्छाः॥ ६.०३५.०३

स गोमघा जरित्रे अश्वश्चन्द्रा वाजश्रवसो अधि धेहि पृक्षः।

पीपिहीषः सुदुघामिन्द्र धेनुं भरद्वाजेषु सुरुचो रुरुच्याः॥ ६.०३५.०४

तमा नूनं वृजनमन्यथा चिच्छूरो यच्छक्र वि दुरो गृणीषे।

मा निररं शुक्रदुघस्य धेनोराङ्गिरसान्ब्रह्मणा विप्र जिन्व॥ ६.०३५.०५

सत्रा मदासस्तव विश्वजन्याः सत्रा रायोऽध ये पार्थिवासः।

सत्रा वाजानामभवो विभक्ता यद्देवेषु धारयथा असुर्यम्॥ ६.०३६.०१

अनु प्र येजे जन ओजो अस्य सत्रा दधिरे अनु वीर्याय।

स्यूमगृभे दुधयेऽर्वते च क्रतुं वृञ्जन्त्यपि वृत्रहत्ये॥ ६.०३६.०२

तं सध्रीचीरूतयो वृष्ण्यानि पौंस्यानि नियुतः सश्चुरिन्द्रम्।

समुद्रं न सिन्धव उक्थशुष्मा उरुव्यचसं गिर आ विशन्ति॥ ६.०३६.०३

स रायस्खामुप सृजा गृणानः पुरुश्चन्द्रस्य त्वमिन्द्र वस्वः।

पतिर्बभूथासमो जनानामेको विश्वस्य भुवनस्य राजा॥ ६.०३६.०४

स तु श्रुधि श्रुत्या यो दुवोयुर्द्यौर्न भूमाभि रायो अर्यः।

असो यथा नः शवसा चकानो युगेयुगे वयसा चेकितानः॥ ६.०३६.०५

अर्वाग्रथं विश्ववारं त उग्रेन्द्र युक्तासो हरयो वहन्तु।

कीरिश्चिद्धि त्वा हवते स्वर्वानृधीमहि सधमादस्ते अद्य॥ ६.०३७.०१

प्रो द्रोणे हरयः कर्माग्मन्पुनानास ऋज्यन्तो अभूवन्।

इन्द्रो नो अस्य पूर्व्यः पपीयाद्द्युक्षो मदस्य सोम्यस्य राजा॥ ६.०३७.०२

आसस्राणासः शवसानमच्छेन्द्रं सुचक्रे रथ्यासो अश्वाः।

अभि श्रव ऋज्यन्तो वहेयुर्नू चिन्नु वायोरमृतं वि दस्येत्॥ ६.०३७.०३

वरिष्ठो अस्य दक्षिणामियर्तीन्द्रो मघोनां तुविकूर्मितमः।

यया वज्रिवः परियास्यंहो मघा च धृष्णो दयसे वि सूरीन्॥ ६.०३७.०४

इन्द्रो वाजस्य स्थविरस्य दातेन्द्रो गीर्भिर्वर्धतां वृद्धमहाः।

इन्द्रो वृत्रं हनिष्ठो अस्तु सत्वा ता सूरिः पृणति तूतुजानः॥ ६.०३७.०५

अपादित उदु नश्चित्रतमो महीं भर्षद्द्युमतीमिन्द्रहूतिम्।

पन्यसीं धीतिं दैव्यस्य यामञ्जनस्य रातिं वनते सुदानुः॥ ६.०३८.०१

दूराच्चिदा वसतो अस्य कर्णा घोषादिन्द्रस्य तन्यति ब्रुवाणः।

एयमेनं देवहूतिर्ववृत्यान्मद्र्यगिन्द्रमियमृच्यमाना॥ ६.०३८.०२

तं वो धिया परमया पुराजामजरमिन्द्रमभ्यनूष्यर्कैः।

ब्रह्मा च गिरो दधिरे समस्मिन्महाँश्च स्तोमो अधि वर्धदिन्द्रे॥ ६.०३८.०३

वर्धाद्यं यज्ञ उत सोम इन्द्रं वर्धाद्ब्रह्म गिर उक्था च मन्म।

वर्धाहैनमुषसो यामन्नक्तोर्वर्धान्मासाः शरदो द्याव इन्द्रम्॥ ६.०३८.०४

एवा जज्ञानं सहसे असामि वावृधानं राधसे च श्रुताय।

महामुग्रमवसे विप्र नूनमा विवासेम वृत्रतूर्येषु॥ ६.०३८.०५

मन्द्रस्य कवेर्दिव्यस्य वह्नेर्विप्रमन्मनो वचनस्य मध्वः।

अपा नस्तस्य सचनस्य देवेषो युवस्व गृणते गोअग्राः॥ ६.०३९.०१

अयमुशानः पर्यद्रिमुस्रा ऋतधीतिभिरृतयुग्युजानः।

रुजदरुग्णं वि वलस्य सानुं पणीँर्वचोभिरभि योधदिन्द्रः॥ ६.०३९.०२

अयं द्योतयदद्युतो व्यक्तून्दोषा वस्तोः शरद इन्दुरिन्द्र।

इमं केतुमदधुर्नू चिदह्नां शुचिजन्मन उषसश्चकार॥ ६.०३९.०३

अयं रोचयदरुचो रुचानोऽयं वासयद्व्यृतेन पूर्वीः।

अयमीयत ऋतयुग्भिरश्वैः स्वर्विदा नाभिना चर्षणिप्राः॥ ६.०३९.०४

नू गृणानो गृणते प्रत्न राजन्निषः पिन्व वसुदेयाय पूर्वीः।

अप ओषधीरविषा वनानि गा अर्वतो नॄनृचसे रिरीहि॥ ६.०३९.०५

इन्द्र पिब तुभ्यं सुतो मदायाव स्य हरी वि मुचा सखाया।

उत प्र गाय गण आ निषद्याथा यज्ञाय गृणते वयो धाः॥ ६.०४०.०१

अस्य पिब यस्य जज्ञान इन्द्र मदाय क्रत्वे अपिबो विरप्शिन्।

तमु ते गावो नर आपो अद्रिरिन्दुं समह्यन्पीतये समस्मै॥ ६.०४०.०२

समिद्धे अग्नौ सुत इन्द्र सोम आ त्वा वहन्तु हरयो वहिष्ठाः।

त्वायता मनसा जोहवीमीन्द्रा याहि सुविताय महे नः॥ ६.०४०.०३

आ याहि शश्वदुशता ययाथेन्द्र महा मनसा सोमपेयम्।

उप ब्रह्माणि शृणव इमा नोऽथा ते यज्ञस्तन्वे वयो धात्॥ ६.०४०.०४

यदिन्द्र दिवि पार्ये यदृधग्यद्वा स्वे सदने यत्र वासि।

अतो नो यज्ञमवसे नियुत्वान्सजोषाः पाहि गिर्वणो मरुद्भिः॥ ६.०४०.०५

अहेळमान उप याहि यज्ञं तुभ्यं पवन्त इन्दवः सुतासः।

गावो न वज्रिन्स्वमोको अच्छेन्द्रा गहि प्रथमो यज्ञियानाम्॥ ६.०४१.०१

या ते काकुत्सुकृता या वरिष्ठा यया शश्वत्पिबसि मध्व ऊर्मिम्।

तया पाहि प्र ते अध्वर्युरस्थात्सं ते वज्रो वर्ततामिन्द्र गव्युः॥ ६.०४१.०२

एष द्रप्सो वृषभो विश्वरूप इन्द्राय वृष्णे समकारि सोमः।

एतं पिब हरिवः स्थातरुग्र यस्येशिषे प्रदिवि यस्ते अन्नम्॥ ६.०४१.०३

सुतः सोमो असुतादिन्द्र वस्यानयं श्रेयाञ्चिकितुषे रणाय।

एतं तितिर्व उप याहि यज्ञं तेन विश्वास्तविषीरा पृणस्व॥ ६.०४१.०४

ह्वयामसि त्वेन्द्र याह्यर्वाङरं ते सोमस्तन्वे भवाति।

शतक्रतो मादयस्वा सुतेषु प्रास्माँ अव पृतनासु प्र विक्षु॥ ६.०४१.०५

प्रत्यस्मै पिपीषते विश्वानि विदुषे भर।

अरंगमाय जग्मयेऽपश्चाद्दघ्वने नरे॥ ६.०४२.०१

एमेनं प्रत्येतन सोमेभिः सोमपातमम्।

अमत्रेभिरृजीषिणमिन्द्रं सुतेभिरिन्दुभिः॥ ६.०४२.०२

यदी सुतेभिरिन्दुभिः सोमेभिः प्रतिभूषथ।

वेदा विश्वस्य मेधिरो धृषत्तंतमिदेषते॥ ६.०४२.०३

अस्माअस्मा इदन्धसोऽध्वर्यो प्र भरा सुतम्।

कुवित्समस्य जेन्यस्य शर्धतोऽभिशस्तेरवस्परत्॥ ६.०४२.०४

यस्य त्यच्छम्बरं मदे दिवोदासाय रन्धयः।

अयं स सोम इन्द्र ते सुतः पिब॥ ६.०४३.०१

यस्य तीव्रसुतं मदं मध्यमन्तं च रक्षसे।

अयं स सोम इन्द्र ते सुतः पिब॥ ६.०४३.०२

यस्य गा अन्तरश्मनो मदे दृळ्हा अवासृजः।

अयं स सोम इन्द्र ते सुतः पिब॥ ६.०४३.०३

यस्य मन्दानो अन्धसो माघोनं दधिषे शवः।

अयं स सोम इन्द्र ते सुतः पिब॥ ६.०४३.०४

यो रयिवो रयिंतमो यो द्युम्नैर्द्युम्नवत्तमः।

सोमः सुतः स इन्द्र तेऽस्ति स्वधापते मदः॥ ६.०४४.०१

यः शग्मस्तुविशग्म ते रायो दामा मतीनाम्।

सोमः सुतः स इन्द्र तेऽस्ति स्वधापते मदः॥ ६.०४४.०२

येन वृद्धो न शवसा तुरो न स्वाभिरूतिभिः।

सोमः सुतः स इन्द्र तेऽस्ति स्वधापते मदः॥ ६.०४४.०३

त्यमु वो अप्रहणं गृणीषे शवसस्पतिम्।

इन्द्रं विश्वासाहं नरं मंहिष्ठं विश्वचर्षणिम्॥ ६.०४४.०४

यं वर्धयन्तीद्गिरः पतिं तुरस्य राधसः।

तमिन्न्वस्य रोदसी देवी शुष्मं सपर्यतः॥ ६.०४४.०५

तद्व उक्थस्य बर्हणेन्द्रायोपस्तृणीषणि।

विपो न यस्योतयो वि यद्रोहन्ति सक्षितः॥ ६.०४४.०६

अविदद्दक्षं मित्रो नवीयान्पपानो देवेभ्यो वस्यो अचैत्।

ससवान्स्तौलाभिर्धौतरीभिरुरुष्या पायुरभवत्सखिभ्यः॥ ६.०४४.०७

ऋतस्य पथि वेधा अपायि श्रिये मनांसि देवासो अक्रन्।

दधानो नाम महो वचोभिर्वपुर्दृशये वेन्यो व्यावः॥ ६.०४४.०८

द्युमत्तमं दक्षं धेह्यस्मे सेधा जनानां पूर्वीररातीः।

वर्षीयो वयः कृणुहि शचीभिर्धनस्य सातावस्माँ अविड्ढि॥ ६.०४४.०९

इन्द्र तुभ्यमिन्मघवन्नभूम वयं दात्रे हरिवो मा वि वेनः।

नकिरापिर्ददृशे मर्त्यत्रा किमङ्ग रध्रचोदनं त्वाहुः॥ ६.०४४.१०

मा जस्वने वृषभ नो ररीथा मा ते रेवतः सख्ये रिषाम।

पूर्वीष्ट इन्द्र निष्षिधो जनेषु जह्यसुष्वीन्प्र वृहापृणतः॥ ६.०४४.११

उदभ्राणीव स्तनयन्नियर्तीन्द्रो राधांस्यश्व्यानि गव्या।

त्वमसि प्रदिवः कारुधाया मा त्वादामान आ दभन्मघोनः॥ ६.०४४.१२

अध्वर्यो वीर प्र महे सुतानामिन्द्राय भर स ह्यस्य राजा।

यः पूर्व्याभिरुत नूतनाभिर्गीर्भिर्वावृधे गृणतामृषीणाम्॥ ६.०४४.१३

अस्य मदे पुरु वर्पांसि विद्वानिन्द्रो वृत्राण्यप्रती जघान।

तमु प्र होषि मधुमन्तमस्मै सोमं वीराय शिप्रिणे पिबध्यै॥ ६.०४४.१४

पाता सुतमिन्द्रो अस्तु सोमं हन्ता वृत्रं वज्रेण मन्दसानः।

गन्ता यज्ञं परावतश्चिदच्छा वसुर्धीनामविता कारुधायाः॥ ६.०४४.१५

इदं त्यत्पात्रमिन्द्रपानमिन्द्रस्य प्रियममृतमपायि।

मत्सद्यथा सौमनसाय देवं व्यस्मद्द्वेषो युयवद्व्यंहः॥ ६.०४४.१६

एना मन्दानो जहि शूर शत्रूञ्जामिमजामिं मघवन्नमित्रान्।

अभिषेणाँ अभ्यादेदिशानान्पराच इन्द्र प्र मृणा जही च॥ ६.०४४.१७

आसु ष्मा णो मघवन्निन्द्र पृत्स्वस्मभ्यं महि वरिवः सुगं कः।

अपां तोकस्य तनयस्य जेष इन्द्र सूरीन्कृणुहि स्मा नो अर्धम्॥ ६.०४४.१८

आ त्वा हरयो वृषणो युजाना वृषरथासो वृषरश्मयोऽत्याः।

अस्मत्राञ्चो वृषणो वज्रवाहो वृष्णे मदाय सुयुजो वहन्तु॥ ६.०४४.१९

आ ते वृषन्वृषणो द्रोणमस्थुर्घृतप्रुषो नोर्मयो मदन्तः।

इन्द्र प्र तुभ्यं वृषभिः सुतानां वृष्णे भरन्ति वृषभाय सोमम्॥ ६.०४४.२०

वृषासि दिवो वृषभः पृथिव्या वृषा सिन्धूनां वृषभः स्तियानाम्।

वृष्णे त इन्दुर्वृषभ पीपाय स्वादू रसो मधुपेयो वराय॥ ६.०४४.२१

अयं देवः सहसा जायमान इन्द्रेण युजा पणिमस्तभायत्।

अयं स्वस्य पितुरायुधानीन्दुरमुष्णादशिवस्य मायाः॥ ६.०४४.२२

अयमकृणोदुषसः सुपत्नीरयं सूर्ये अदधाज्ज्योतिरन्तः।

अयं त्रिधातु दिवि रोचनेषु त्रितेषु विन्ददमृतं निगूळ्हम्॥ ६.०४४.२३

अयं द्यावापृथिवी वि ष्कभायदयं रथमयुनक्सप्तरश्मिम्।

अयं गोषु शच्या पक्वमन्तः सोमो दाधार दशयन्त्रमुत्सम्॥ ६.०४४.२४

य आनयत्परावतः सुनीती तुर्वशं यदुम्।

इन्द्रः स नो युवा सखा॥ ६.०४५.०१

अविप्रे चिद्वयो दधदनाशुना चिदर्वता।

इन्द्रो जेता हितं धनम्॥ ६.०४५.०२

महीरस्य प्रणीतयः पूर्वीरुत प्रशस्तयः।

नास्य क्षीयन्त ऊतयः॥ ६.०४५.०३

सखायो ब्रह्मवाहसेऽर्चत प्र च गायत।

स हि नः प्रमतिर्मही॥ ६.०४५.०४

त्वमेकस्य वृत्रहन्नविता द्वयोरसि।

उतेदृशे यथा वयम्॥ ६.०४५.०५

नयसीद्वति द्विषः कृणोष्युक्थशंसिनः।

नृभिः सुवीर उच्यसे॥ ६.०४५.०६

ब्रह्माणं ब्रह्मवाहसं गीर्भिः सखायमृग्मियम्।

गां न दोहसे हुवे॥ ६.०४५.०७

यस्य विश्वानि हस्तयोरूचुर्वसूनि नि द्विता।

वीरस्य पृतनाषहः॥ ६.०४५.०८

वि दृळ्हानि चिदद्रिवो जनानां शचीपते।

वृह माया अनानत॥ ६.०४५.०९

तमु त्वा सत्य सोमपा इन्द्र वाजानां पते।

अहूमहि श्रवस्यवः॥ ६.०४५.१०

तमु त्वा यः पुरासिथ यो वा नूनं हिते धने।

हव्यः स श्रुधी हवम्॥ ६.०४५.११

धीभिरर्वद्भिरर्वतो वाजाँ इन्द्र श्रवाय्यान्।

त्वया जेष्म हितं धनम्॥ ६.०४५.१२

अभूरु वीर गिर्वणो महाँ इन्द्र धने हिते।

भरे वितन्तसाय्यः॥ ६.०४५.१३

या त ऊतिरमित्रहन्मक्षूजवस्तमासति।

तया नो हिनुही रथम्॥ ६.०४५.१४

स रथेन रथीतमोऽस्माकेनाभियुग्वना।

जेषि जिष्णो हितं धनम्॥ ६.०४५.१५

य एक इत्तमु ष्टुहि कृष्टीनां विचर्षणिः।

पतिर्जज्ञे वृषक्रतुः॥ ६.०४५.१६

यो गृणतामिदासिथापिरूती शिवः सखा।

स त्वं न इन्द्र मृळय॥ ६.०४५.१७

धिष्व वज्रं गभस्त्यो रक्षोहत्याय वज्रिवः।

सासहीष्ठा अभि स्पृधः॥ ६.०४५.१८

प्रत्नं रयीणां युजं सखायं कीरिचोदनम्।

ब्रह्मवाहस्तमं हुवे॥ ६.०४५.१९

स हि विश्वानि पार्थिवाँ एको वसूनि पत्यते।

गिर्वणस्तमो अध्रिगुः॥ ६.०४५.२०

स नो नियुद्भिरा पृण कामं वाजेभिरश्विभिः।

गोमद्भिर्गोपते धृषत्॥ ६.०४५.२१

तद्वो गाय सुते सचा पुरुहूताय सत्वने।

शं यद्गवे न शाकिने॥ ६.०४५.२२

न घा वसुर्नि यमते दानं वाजस्य गोमतः।

यत्सीमुप श्रवद्गिरः॥ ६.०४५.२३

कुवित्सस्य प्र हि व्रजं गोमन्तं दस्युहा गमत्।

शचीभिरप नो वरत्॥ ६.०४५.२४

इमा उ त्वा शतक्रतोऽभि प्र णोनुवुर्गिरः।

इन्द्र वत्सं न मातरः॥ ६.०४५.२५

दूणाशं सख्यं तव गौरसि वीर गव्यते।

अश्वो अश्वायते भव॥ ६.०४५.२६

स मन्दस्वा ह्यन्धसो राधसे तन्वा महे।

न स्तोतारं निदे करः॥ ६.०४५.२७

इमा उ त्वा सुतेसुते नक्षन्ते गिर्वणो गिरः।

वत्सं गावो न धेनवः॥ ६.०४५.२८

पुरूतमं पुरूणां स्तोतॄणां विवाचि।

वाजेभिर्वाजयताम्॥ ६.०४५.२९

अस्माकमिन्द्र भूतु ते स्तोमो वाहिष्ठो अन्तमः।

अस्मान्राये महे हिनु॥ ६.०४५.३०

अधि बृबुः पणीनां वर्षिष्ठे मूर्धन्नस्थात्।

उरुः कक्षो न गाङ्ग्यः॥ ६.०४५.३१

यस्य वायोरिव द्रवद्भद्रा रातिः सहस्रिणी।

सद्यो दानाय मंहते॥ ६.०४५.३२

तत्सु नो विश्वे अर्य आ सदा गृणन्ति कारवः।

बृबुं सहस्रदातमं सूरिं सहस्रसातमम्॥ ६.०४५.३३

त्वामिद्धि हवामहे साता वाजस्य कारवः।

त्वां वृत्रेष्विन्द्र सत्पतिं नरस्त्वां काष्ठास्वर्वतः॥ ६.०४६.०१

स त्वं नश्चित्र वज्रहस्त धृष्णुया महः स्तवानो अद्रिवः।

गामश्वं रथ्यमिन्द्र सं किर सत्रा वाजं न जिग्युषे॥ ६.०४६.०२

यः सत्राहा विचर्षणिरिन्द्रं तं हूमहे वयम्।

सहस्रमुष्क तुविनृम्ण सत्पते भवा समत्सु नो वृधे॥ ६.०४६.०३

बाधसे जनान्वृषभेव मन्युना घृषौ मीळ्ह ऋचीषम।

अस्माकं बोध्यविता महाधने तनूष्वप्सु सूर्ये॥ ६.०४६.०४

इन्द्र ज्येष्ठं न आ भरँ ओजिष्ठं पपुरि श्रवः।

येनेमे चित्र वज्रहस्त रोदसी ओभे सुशिप्र प्राः॥ ६.०४६.०५

त्वामुग्रमवसे चर्षणीसहं राजन्देवेषु हूमहे।

विश्वा सु नो विथुरा पिब्दना वसोऽमित्रान्सुषहान्कृधि॥ ६.०४६.०६

यदिन्द्र नाहुषीष्वाँ ओजो नृम्णं च कृष्टिषु।

यद्वा पञ्च क्षितीनां द्युम्नमा भर सत्रा विश्वानि पौंस्या॥ ६.०४६.०७

यद्वा तृक्षौ मघवन्द्रुह्यावा जने यत्पूरौ कच्च वृष्ण्यम्।

अस्मभ्यं तद्रिरीहि सं नृषाह्येऽमित्रान्पृत्सु तुर्वणे॥ ६.०४६.०८

इन्द्र त्रिधातु शरणं त्रिवरूथं स्वस्तिमत्।

छर्दिर्यच्छ मघवद्भ्यश्च मह्यं च यावया दिद्युमेभ्यः॥ ६.०४६.०९

ये गव्यता मनसा शत्रुमादभुरभिप्रघ्नन्ति धृष्णुया।

अध स्मा नो मघवन्निन्द्र गिर्वणस्तनूपा अन्तमो भव॥ ६.०४६.१०

अध स्मा नो वृधे भवेन्द्र नायमवा युधि।

यदन्तरिक्षे पतयन्ति पर्णिनो दिद्यवस्तिग्ममूर्धानः॥ ६.०४६.११

यत्र शूरासस्तन्वो वितन्वते प्रिया शर्म पितॄणाम्।

अध स्मा यच्छ तन्वे तने च छर्दिरचित्तं यावय द्वेषः॥ ६.०४६.१२

यदिन्द्र सर्गे अर्वतश्चोदयासे महाधने।

असमने अध्वनि वृजिने पथि श्येनाँ इव श्रवस्यतः॥ ६.०४६.१३

सिन्धूँरिव प्रवण आशुया यतो यदि क्लोशमनु ष्वणि।

आ ये वयो न वर्वृतत्यामिषि गृभीता बाह्वोर्गवि॥ ६.०४६.१४

स्वादुष्किलायं मधुमाँ उतायं तीव्रः किलायं रसवाँ उतायम्।

उतो न्वस्य पपिवांसमिन्द्रं न कश्चन सहत आहवेषु॥ ६.०४७.०१

अयं स्वादुरिह मदिष्ठ आस यस्येन्द्रो वृत्रहत्ये ममाद।

पुरूणि यश्च्यौत्ना शम्बरस्य वि नवतिं नव च देह्यो हन्॥ ६.०४७.०२

अयं मे पीत उदियर्ति वाचमयं मनीषामुशतीमजीगः।

अयं षळुर्वीरमिमीत धीरो न याभ्यो भुवनं कच्चनारे॥ ६.०४७.०३

अयं स यो वरिमाणं पृथिव्या वर्ष्माणं दिवो अकृणोदयं सः।

अयं पीयूषं तिसृषु प्रवत्सु सोमो दाधारोर्वन्तरिक्षम्॥ ६.०४७.०४

अयं विदच्चित्रदृशीकमर्णः शुक्रसद्मनामुषसामनीके।

अयं महान्महता स्कम्भनेनोद्द्यामस्तभ्नाद्वृषभो मरुत्वान्॥ ६.०४७.०५

धृषत्पिब कलशे सोममिन्द्र वृत्रहा शूर समरे वसूनाम्।

माध्यंदिने सवन आ वृषस्व रयिस्थानो रयिमस्मासु धेहि॥ ६.०४७.०६

इन्द्र प्र णः पुरएतेव पश्य प्र नो नय प्रतरं वस्यो अच्छ।

भवा सुपारो अतिपारयो नो भवा सुनीतिरुत वामनीतिः॥ ६.०४७.०७

उरुं नो लोकमनु नेषि विद्वान्स्वर्वज्ज्योतिरभयं स्वस्ति।

ऋष्वा त इन्द्र स्थविरस्य बाहू उप स्थेयाम शरणा बृहन्ता॥ ६.०४७.०८

वरिष्ठे न इन्द्र वन्धुरे धा वहिष्ठयोः शतावन्नश्वयोरा।

इषमा वक्षीषां वर्षिष्ठां मा नस्तारीन्मघवन्रायो अर्यः॥ ६.०४७.०९

इन्द्र मृळ मह्यं जीवातुमिच्छ चोदय धियमयसो न धाराम्।

यत्किं चाहं त्वायुरिदं वदामि तज्जुषस्व कृधि मा देववन्तम्॥ ६.०४७.१०

त्रातारमिन्द्रमवितारमिन्द्रं हवेहवे सुहवं शूरमिन्द्रम्।

ह्वयामि शक्रं पुरुहूतमिन्द्रं स्वस्ति नो मघवा धात्विन्द्रः॥ ६.०४७.११

इन्द्रः सुत्रामा स्ववाँ अवोभिः सुमृळीको भवतु विश्ववेदाः।

बाधतां द्वेषो अभयं कृणोतु सुवीर्यस्य पतयः स्याम॥ ६.०४७.१२

तस्य वयं सुमतौ यज्ञियस्यापि भद्रे सौमनसे स्याम।

स सुत्रामा स्ववाँ इन्द्रो अस्मे आराच्चिद्द्वेषः सनुतर्युयोतु॥ ६.०४७.१३

अव त्वे इन्द्र प्रवतो नोर्मिर्गिरो ब्रह्माणि नियुतो धवन्ते।

उरू न राधः सवना पुरूण्यपो गा वज्रिन्युवसे समिन्दून्॥ ६.०४७.१४

क ईं स्तवत्कः पृणात्को यजाते यदुग्रमिन्मघवा विश्वहावेत्।

पादाविव प्रहरन्नन्यमन्यं कृणोति पूर्वमपरं शचीभिः॥ ६.०४७.१५

शृण्वे वीर उग्रमुग्रं दमायन्नन्यमन्यमतिनेनीयमानः।

एधमानद्विळुभयस्य राजा चोष्कूयते विश इन्द्रो मनुष्यान्॥ ६.०४७.१६

परा पूर्वेषां सख्या वृणक्ति वितर्तुराणो अपरेभिरेति।

अनानुभूतीरवधून्वानः पूर्वीरिन्द्रः शरदस्तर्तरीति॥ ६.०४७.१७

रूपंरूपं प्रतिरूपो बभूव तदस्य रूपं प्रतिचक्षणाय।

इन्द्रो मायाभिः पुरुरूप ईयते युक्ता ह्यस्य हरयः शता दश॥ ६.०४७.१८

युजानो हरिता रथे भूरि त्वष्टेह राजति।

को विश्वाहा द्विषतः पक्ष आसत उतासीनेषु सूरिषु॥ ६.०४७.१९

अगव्यूति क्षेत्रमागन्म देवा उर्वी सती भूमिरंहूरणाभूत्।

बृहस्पते प्र चिकित्सा गविष्टावित्था सते जरित्र इन्द्र पन्थाम्॥ ६.०४७.२०

दिवेदिवे सदृशीरन्यमर्धं कृष्णा असेधदप सद्मनो जाः।

अहन्दासा वृषभो वस्नयन्तोदव्रजे वर्चिनं शम्बरं च॥ ६.०४७.२१

प्रस्तोक इन्नु राधसस्त इन्द्र दश कोशयीर्दश वाजिनोऽदात्।

दिवोदासादतिथिग्वस्य राधः शाम्बरं वसु प्रत्यग्रभीष्म॥ ६.०४७.२२

दशाश्वान्दश कोशान्दश वस्त्राधिभोजना।

दशो हिरण्यपिण्डान्दिवोदासादसानिषम्॥ ६.०४७.२३

दश रथान्प्रष्टिमतः शतं गा अथर्वभ्यः।

अश्वथः पायवेऽदात्॥ ६.०४७.२४

महि राधो विश्वजन्यं दधानान्भरद्वाजान्सार्ञ्जयो अभ्ययष्ट॥ ६.०४७.२५

वनस्पते वीड्वङ्गो हि भूया अस्मत्सखा प्रतरणः सुवीरः।

गोभिः संनद्धो असि वीळयस्वास्थाता ते जयतु जेत्वानि॥ ६.०४७.२६

दिवस्पृथिव्याः पर्योज उद्भृतं वनस्पतिभ्यः पर्याभृतं सहः।

अपामोज्मानं परि गोभिरावृतमिन्द्रस्य वज्रं हविषा रथं यज॥ ६.०४७.२७

इन्द्रस्य वज्रो मरुतामनीकं मित्रस्य गर्भो वरुणस्य नाभिः।

सेमां नो हव्यदातिं जुषाणो देव रथ प्रति हव्या गृभाय॥ ६.०४७.२८

उप श्वासय पृथिवीमुत द्यां पुरुत्रा ते मनुतां विष्ठितं जगत्।

स दुन्दुभे सजूरिन्द्रेण देवैर्दूराद्दवीयो अप सेध शत्रून्॥ ६.०४७.२९

आ क्रन्दय बलमोजो न आ धा निः ष्टनिहि दुरिता बाधमानः।

अप प्रोथ दुन्दुभे दुच्छुना इत इन्द्रस्य मुष्टिरसि वीळयस्व॥ ६.०४७.३०

आमूरज प्रत्यावर्तयेमाः केतुमद्दुन्दुभिर्वावदीति।

समश्वपर्णाश्चरन्ति नो नरोऽस्माकमिन्द्र रथिनो जयन्तु॥ ६.०४७.३१

यज्ञायज्ञा वो अग्नये गिरागिरा च दक्षसे।

प्रप्र वयममृतं जातवेदसं प्रियं मित्रं न शंसिषम्॥ ६.०४८.०१

ऊर्जो नपातं स हिनायमस्मयुर्दाशेम हव्यदातये।

भुवद्वाजेष्वविता भुवद्वृध उत त्राता तनूनाम्॥ ६.०४८.०२

वृषा ह्यग्ने अजरो महान्विभास्यर्चिषा।

अजस्रेण शोचिषा शोशुचच्छुचे सुदीतिभिः सु दीदिहि॥ ६.०४८.०३

महो देवान्यजसि यक्ष्यानुषक्तव क्रत्वोत दंसना।

अर्वाचः सीं कृणुह्यग्नेऽवसे रास्व वाजोत वंस्व॥ ६.०४८.०४

यमापो अद्रयो वना गर्भमृतस्य पिप्रति।

सहसा यो मथितो जायते नृभिः पृथिव्या अधि सानवि॥ ६.०४८.०५

आ यः पप्रौ भानुना रोदसी उभे धूमेन धावते दिवि।

तिरस्तमो ददृश ऊर्म्यास्वा श्यावास्वरुषो वृषा श्यावा अरुषो वृषा॥ ६.०४८.०६

बृहद्भिरग्ने अर्चिभिः शुक्रेण देव शोचिषा।

भरद्वाजे समिधानो यविष्ठ्य रेवन्नः शुक्र दीदिहि द्युमत्पावक दीदिहि॥ ६.०४८.०७

विश्वासां गृहपतिर्विशामसि त्वमग्ने मानुषीणाम्।

शतं पूर्भिर्यविष्ठ पाह्यंहसः समेद्धारं शतं हिमाः स्तोतृभ्यो ये च ददति॥ ६.०४८.०८

त्वं नश्चित्र ऊत्या वसो राधांसि चोदय।

अस्य रायस्त्वमग्ने रथीरसि विदा गाधं तुचे तु नः॥ ६.०४८.०९

पर्षि तोकं तनयं पर्तृभिष्ट्वमदब्धैरप्रयुत्वभिः।

अग्ने हेळांसि दैव्या युयोधि नोऽदेवानि ह्वरांसि च॥ ६.०४८.१०

आ सखायः सबर्दुघां धेनुमजध्वमुप नव्यसा वचः।

सृजध्वमनपस्फुराम्॥ ६.०४८.११

या शर्धाय मारुताय स्वभानवे श्रवोऽमृत्यु धुक्षत।

या मृळीके मरुतां तुराणां या सुम्नैरेवयावरी॥ ६.०४८.१२

भरद्वाजायाव धुक्षत द्विता।

धेनुं च विश्वदोहसमिषं च विश्वभोजसम्॥ ६.०४८.१३

तं व इन्द्रं न सुक्रतुं वरुणमिव मायिनम्।

अर्यमणं न मन्द्रं सृप्रभोजसं विष्णुं न स्तुष आदिशे॥ ६.०४८.१४

त्वेषं शर्धो न मारुतं तुविष्वण्यनर्वाणं पूषणं सं यथा शता।

सं सहस्रा कारिषच्चर्षणिभ्य आँ आविर्गूळ्हा वसू करत्सुवेदा नो वसू करत्॥ ६.०४८.१५

आ मा पूषन्नुप द्रव शंसिषं नु ते अपिकर्ण आघृणे।

अघा अर्यो अरातयः॥ ६.०४८.१६

मा काकम्बीरमुद्वृहो वनस्पतिमशस्तीर्वि हि नीनशः।

मोत सूरो अह एवा चन ग्रीवा आदधते वेः॥ ६.०४८.१७

दृतेरिव तेऽवृकमस्तु सख्यम्।

अच्छिद्रस्य दधन्वतः सुपूर्णस्य दधन्वतः॥ ६.०४८.१८

परो हि मर्त्यैरसि समो देवैरुत श्रिया।

अभि ख्यः पूषन्पृतनासु नस्त्वमवा नूनं यथा पुरा॥ ६.०४८.१९

वामी वामस्य धूतयः प्रणीतिरस्तु सूनृता।

देवस्य वा मरुतो मर्त्यस्य वेजानस्य प्रयज्यवः॥ ६.०४८.२०

सद्यश्चिद्यस्य चर्कृतिः परि द्यां देवो नैति सूर्यः।

त्वेषं शवो दधिरे नाम यज्ञियं मरुतो वृत्रहं शवो ज्येष्ठं वृत्रहं शवः॥ ६.०४८.२१

सकृद्ध द्यौरजायत सकृद्भूमिरजायत।

पृश्न्या दुग्धं सकृत्पयस्तदन्यो नानु जायते॥ ६.०४८.२२

स्तुषे जनं सुव्रतं नव्यसीभिर्गीर्भिर्मित्रावरुणा सुम्नयन्ता।

त आ गमन्तु त इह श्रुवन्तु सुक्षत्रासो वरुणो मित्रो अग्निः॥ ६.०४९.०१

विशोविश ईड्यमध्वरेष्वदृप्तक्रतुमरतिं युवत्योः।

दिवः शिशुं सहसः सूनुमग्निं यज्ञस्य केतुमरुषं यजध्यै॥ ६.०४९.०२

अरुषस्य दुहितरा विरूपे स्तृभिरन्या पिपिशे सूरो अन्या।

मिथस्तुरा विचरन्ती पावके मन्म श्रुतं नक्षत ऋच्यमाने॥ ६.०४९.०३

प्र वायुमच्छा बृहती मनीषा बृहद्रयिं विश्ववारं रथप्राम्।

द्युतद्यामा नियुतः पत्यमानः कविः कविमियक्षसि प्रयज्यो॥ ६.०४९.०४

स मे वपुश्छदयदश्विनोर्यो रथो विरुक्मान्मनसा युजानः।

येन नरा नासत्येषयध्यै वर्तिर्याथस्तनयाय त्मने च॥ ६.०४९.०५

पर्जन्यवाता वृषभा पृथिव्याः पुरीषाणि जिन्वतमप्यानि।

सत्यश्रुतः कवयो यस्य गीर्भिर्जगतः स्थातर्जगदा कृणुध्वम्॥ ६.०४९.०६

पावीरवी कन्या चित्रायुः सरस्वती वीरपत्नी धियं धात्।

ग्नाभिरच्छिद्रं शरणं सजोषा दुराधर्षं गृणते शर्म यंसत्॥ ६.०४९.०७

पथस्पथः परिपतिं वचस्या कामेन कृतो अभ्यानळर्कम्।

स नो रासच्छुरुधश्चन्द्राग्रा धियंधियं सीषधाति प्र पूषा॥ ६.०४९.०८

प्रथमभाजं यशसं वयोधां सुपाणिं देवं सुगभस्तिमृभ्वम्।

होता यक्षद्यजतं पस्त्यानामग्निस्त्वष्टारं सुहवं विभावा॥ ६.०४९.०९

भुवनस्य पितरं गीर्भिराभी रुद्रं दिवा वर्धया रुद्रमक्तौ।

बृहन्तमृष्वमजरं सुषुम्नमृधग्घुवेम कविनेषितासः॥ ६.०४९.१०

आ युवानः कवयो यज्ञियासो मरुतो गन्त गृणतो वरस्याम्।

अचित्रं चिद्धि जिन्वथा वृधन्त इत्था नक्षन्तो नरो अङ्गिरस्वत्॥ ६.०४९.११

प्र वीराय प्र तवसे तुरायाजा यूथेव पशुरक्षिरस्तम्।

स पिस्पृशति तन्वि श्रुतस्य स्तृभिर्न नाकं वचनस्य विपः॥ ६.०४९.१२

यो रजांसि विममे पार्थिवानि त्रिश्चिद्विष्णुर्मनवे बाधिताय।

तस्य ते शर्मन्नुपदद्यमाने राया मदेम तन्वा तना च॥ ६.०४९.१३

तन्नोऽहिर्बुध्न्यो अद्भिरर्कैस्तत्पर्वतस्तत्सविता चनो धात्।

तदोषधीभिरभि रातिषाचो भगः पुरंधिर्जिन्वतु प्र राये॥ ६.०४९.१४

नु नो रयिं रथ्यं चर्षणिप्रां पुरुवीरं मह ऋतस्य गोपाम्।

क्षयं दाताजरं येन जनान्स्पृधो अदेवीरभि च क्रमाम विश आदेवीरभ्यश्नवाम॥ ६.०४९.१५

हुवे वो देवीमदितिं नमोभिर्मृळीकाय वरुणं मित्रमग्निम्।

अभिक्षदामर्यमणं सुशेवं त्रातॄन्देवान्सवितारं भगं च॥ ६.०५०.०१

सुज्योतिषः सूर्य दक्षपितॄननागास्त्वे सुमहो वीहि देवान्।

द्विजन्मानो य ऋतसापः सत्याः स्वर्वन्तो यजता अग्निजिह्वाः॥ ६.०५०.०२

उत द्यावापृथिवी क्षत्रमुरु बृहद्रोदसी शरणं सुषुम्ने।

महस्करथो वरिवो यथा नोऽस्मे क्षयाय धिषणे अनेहः॥ ६.०५०.०३

आ नो रुद्रस्य सूनवो नमन्तामद्या हूतासो वसवोऽधृष्टाः।

यदीमर्भे महति वा हितासो बाधे मरुतो अह्वाम देवान्॥ ६.०५०.०४

मिम्यक्ष येषु रोदसी नु देवी सिषक्ति पूषा अभ्यर्धयज्वा।

श्रुत्वा हवं मरुतो यद्ध याथ भूमा रेजन्ते अध्वनि प्रविक्ते॥ ६.०५०.०५

अभि त्यं वीरं गिर्वणसमर्चेन्द्रं ब्रह्मणा जरितर्नवेन।

श्रवदिद्धवमुप च स्तवानो रासद्वाजाँ उप महो गृणानः॥ ६.०५०.०६

ओमानमापो मानुषीरमृक्तं धात तोकाय तनयाय शं योः।

यूयं हि ष्ठा भिषजो मातृतमा विश्वस्य स्थातुर्जगतो जनित्रीः॥ ६.०५०.०७

आ नो देवः सविता त्रायमाणो हिरण्यपाणिर्यजतो जगम्यात्।

यो दत्रवाँ उषसो न प्रतीकं व्यूर्णुते दाशुषे वार्याणि॥ ६.०५०.०८

उत त्वं सूनो सहसो नो अद्या देवाँ अस्मिन्नध्वरे ववृत्याः।

स्यामहं ते सदमिद्रातौ तव स्यामग्नेऽवसा सुवीरः॥ ६.०५०.०९

उत त्या मे हवमा जग्म्यातं नासत्या धीभिर्युवमङ्ग विप्रा।

अत्रिं न महस्तमसोऽमुमुक्तं तूर्वतं नरा दुरितादभीके॥ ६.०५०.१०

ते नो रायो द्युमतो वाजवतो दातारो भूत नृवतः पुरुक्षोः।

दशस्यन्तो दिव्याः पार्थिवासो गोजाता अप्या मृळता च देवाः॥ ६.०५०.११

ते नो रुद्रः सरस्वती सजोषा मीळ्हुष्मन्तो विष्णुर्मृळन्तु वायुः।

ऋभुक्षा वाजो दैव्यो विधाता पर्जन्यावाता पिप्यतामिषं नः॥ ६.०५०.१२

उत स्य देवः सविता भगो नोऽपां नपादवतु दानु पप्रिः।

त्वष्टा देवेभिर्जनिभिः सजोषा द्यौर्देवेभिः पृथिवी समुद्रैः॥ ६.०५०.१३

उत नोऽहिर्बुध्न्यः शृणोत्वज एकपात्पृथिवी समुद्रः।

विश्वे देवा ऋतावृधो हुवानाः स्तुता मन्त्राः कविशस्ता अवन्तु॥ ६.०५०.१४

एवा नपातो मम तस्य धीभिर्भरद्वाजा अभ्यर्चन्त्यर्कैः।

ग्ना हुतासो वसवोऽधृष्टा विश्वे स्तुतासो भूता यजत्राः॥ ६.०५०.१५

उदु त्यच्चक्षुर्महि मित्रयोराँ एति प्रियं वरुणयोरदब्धम्।

ऋतस्य शुचि दर्शतमनीकं रुक्मो न दिव उदिता व्यद्यौत्॥ ६.०५१.०१

वेद यस्त्रीणि विदथान्येषां देवानां जन्म सनुतरा च विप्रः।

ऋजु मर्तेषु वृजिना च पश्यन्नभि चष्टे सूरो अर्य एवान्॥ ६.०५१.०२

स्तुष उ वो मह ऋतस्य गोपानदितिं मित्रं वरुणं सुजातान्।

अर्यमणं भगमदब्धधीतीनच्छा वोचे सधन्यः पावकान्॥ ६.०५१.०३

रिशादसः सत्पतीँरदब्धान्महो राज्ञः सुवसनस्य दातॄन्।

यूनः सुक्षत्रान्क्षयतो दिवो नॄनादित्यान्याम्यदितिं दुवोयु॥ ६.०५१.०४

द्यौष्पितः पृथिवि मातरध्रुगग्ने भ्रातर्वसवो मृळता नः।

विश्व आदित्या अदिते सजोषा अस्मभ्यं शर्म बहुलं वि यन्त॥ ६.०५१.०५

मा नो वृकाय वृक्ये समस्मा अघायते रीरधता यजत्राः।

यूयं हि ष्ठा रथ्यो नस्तनूनां यूयं दक्षस्य वचसो बभूव॥ ६.०५१.०६

मा व एनो अन्यकृतं भुजेम मा तत्कर्म वसवो यच्चयध्वे।

विश्वस्य हि क्षयथ विश्वदेवाः स्वयं रिपुस्तन्वं रीरिषीष्ट॥ ६.०५१.०७

नम इदुग्रं नम आ विवासे नमो दाधार पृथिवीमुत द्याम्।

नमो देवेभ्यो नम ईश एषां कृतं चिदेनो नमसा विवासे॥ ६.०५१.०८

ऋतस्य वो रथ्यः पूतदक्षानृतस्य पस्त्यसदो अदब्धान्।

ताँ आ नमोभिरुरुचक्षसो नॄन्विश्वान्व आ नमे महो यजत्राः॥ ६.०५१.०९

ते हि श्रेष्ठवर्चसस्त उ नस्तिरो विश्वानि दुरिता नयन्ति।

सुक्षत्रासो वरुणो मित्रो अग्निरृतधीतयो वक्मराजसत्याः॥ ६.०५१.१०

ते न इन्द्रः पृथिवी क्षाम वर्धन्पूषा भगो अदितिः पञ्च जनाः।

सुशर्माणः स्ववसः सुनीथा भवन्तु नः सुत्रात्रासः सुगोपाः॥ ६.०५१.११

नू सद्मानं दिव्यं नंशि देवा भारद्वाजः सुमतिं याति होता।

आसानेभिर्यजमानो मियेधैर्देवानां जन्म वसूयुर्ववन्द॥ ६.०५१.१२

अप त्यं वृजिनं रिपुं स्तेनमग्ने दुराध्यम्।

दविष्ठमस्य सत्पते कृधी सुगम्॥ ६.०५१.१३

ग्रावाणः सोम नो हि कं सखित्वनाय वावशुः।

जही न्यत्रिणं पणिं वृको हि षः॥ ६.०५१.१४

यूयं हि ष्ठा सुदानव इन्द्रज्येष्ठा अभिद्यवः।

कर्ता नो अध्वन्ना सुगं गोपा अमा॥ ६.०५१.१५

अपि पन्थामगन्महि स्वस्तिगामनेहसम्।

येन विश्वाः परि द्विषो वृणक्ति विन्दते वसु॥ ६.०५१.१६

न तद्दिवा न पृथिव्यानु मन्ये न यज्ञेन नोत शमीभिराभिः।

उब्जन्तु तं सुभ्वः पर्वतासो नि हीयतामतियाजस्य यष्टा॥ ६.०५२.०१

अति वा यो मरुतो मन्यते नो ब्रह्म वा यः क्रियमाणं निनित्सात्।

तपूंषि तस्मै वृजिनानि सन्तु ब्रह्मद्विषमभि तं शोचतु द्यौः॥ ६.०५२.०२

किमङ्ग त्वा ब्रह्मणः सोम गोपां किमङ्ग त्वाहुरभिशस्तिपां नः।

किमङ्ग नः पश्यसि निद्यमानान्ब्रह्मद्विषे तपुषिं हेतिमस्य॥ ६.०५२.०३

अवन्तु मामुषसो जायमाना अवन्तु मा सिन्धवः पिन्वमानाः।

अवन्तु मा पर्वतासो ध्रुवासोऽवन्तु मा पितरो देवहूतौ॥ ६.०५२.०४

विश्वदानीं सुमनसः स्याम पश्येम नु सूर्यमुच्चरन्तम्।

तथा करद्वसुपतिर्वसूनां देवाँ ओहानोऽवसागमिष्ठः॥ ६.०५२.०५

इन्द्रो नेदिष्ठमवसागमिष्ठः सरस्वती सिन्धुभिः पिन्वमाना।

पर्जन्यो न ओषधीभिर्मयोभुरग्निः सुशंसः सुहवः पितेव॥ ६.०५२.०६

विश्वे देवास आ गत शृणुता म इमं हवम्।

एदं बर्हिर्नि षीदत॥ ६.०५२.०७

यो वो देवा घृतस्नुना हव्येन प्रतिभूषति।

तं विश्व उप गच्छथ॥ ६.०५२.०८

उप नः सूनवो गिरः शृण्वन्त्वमृतस्य ये।

सुमृळीका भवन्तु नः॥ ६.०५२.०९

विश्वे देवा ऋतावृध ऋतुभिर्हवनश्रुतः।

जुषन्तां युज्यं पयः॥ ६.०५२.१०

स्तोत्रमिन्द्रो मरुद्गणस्त्वष्टृमान्मित्रो अर्यमा।

इमा हव्या जुषन्त नः॥ ६.०५२.११

इमं नो अग्ने अध्वरं होतर्वयुनशो यज।

चिकित्वान्दैव्यं जनम्॥ ६.०५२.१२

विश्वे देवाः शृणुतेमं हवं मे ये अन्तरिक्षे य उप द्यवि ष्ठ।

ये अग्निजिह्वा उत वा यजत्रा आसद्यास्मिन्बर्हिषि मादयध्वम्॥ ६.०५२.१३

विश्वे देवा मम शृण्वन्तु यज्ञिया उभे रोदसी अपां नपाच्च मन्म।

मा वो वचांसि परिचक्ष्याणि वोचं सुम्नेष्विद्वो अन्तमा मदेम॥ ६.०५२.१४

ये के च ज्मा महिनो अहिमाया दिवो जज्ञिरे अपां सधस्थे।

ते अस्मभ्यमिषये विश्वमायुः क्षप उस्रा वरिवस्यन्तु देवाः॥ ६.०५२.१५

अग्नीपर्जन्याववतं धियं मेऽस्मिन्हवे सुहवा सुष्टुतिं नः।

इळामन्यो जनयद्गर्भमन्यः प्रजावतीरिष आ धत्तमस्मे॥ ६.०५२.१६

स्तीर्णे बर्हिषि समिधाने अग्नौ सूक्तेन महा नमसा विवासे।

अस्मिन्नो अद्य विदथे यजत्रा विश्वे देवा हविषि मादयध्वम्॥ ६.०५२.१७

वयमु त्वा पथस्पते रथं न वाजसातये।

धिये पूषन्नयुज्महि॥ ६.०५३.०१

अभि नो नर्यं वसु वीरं प्रयतदक्षिणम्।

वामं गृहपतिं नय॥ ६.०५३.०२

अदित्सन्तं चिदाघृणे पूषन्दानाय चोदय।

पणेश्चिद्वि म्रदा मनः॥ ६.०५३.०३

वि पथो वाजसातये चिनुहि वि मृधो जहि।

साधन्तामुग्र नो धियः॥ ६.०५३.०४

परि तृन्धि पणीनामारया हृदया कवे।

अथेमस्मभ्यं रन्धय॥ ६.०५३.०५

वि पूषन्नारया तुद पणेरिच्छ हृदि प्रियम्।

अथेमस्मभ्यं रन्धय॥ ६.०५३.०६

आ रिख किकिरा कृणु पणीनां हृदया कवे।

अथेमस्मभ्यं रन्धय॥ ६.०५३.०७

यां पूषन्ब्रह्मचोदनीमारां बिभर्ष्याघृणे।

तया समस्य हृदयमा रिख किकिरा कृणु॥ ६.०५३.०८

या ते अष्ट्रा गोपशाघृणे पशुसाधनी।

तस्यास्ते सुम्नमीमहे॥ ६.०५३.०९

उत नो गोषणिं धियमश्वसां वाजसामुत।

नृवत्कृणुहि वीतये॥ ६.०५३.१०

सं पूषन्विदुषा नय यो अञ्जसानुशासति।

य एवेदमिति ब्रवत्॥ ६.०५४.०१

समु पूष्णा गमेमहि यो गृहाँ अभिशासति।

इम एवेति च ब्रवत्॥ ६.०५४.०२

पूष्णश्चक्रं न रिष्यति न कोशोऽव पद्यते।

नो अस्य व्यथते पविः॥ ६.०५४.०३

यो अस्मै हविषाविधन्न तं पूषापि मृष्यते।

प्रथमो विन्दते वसु॥ ६.०५४.०४

पूषा गा अन्वेतु नः पूषा रक्षत्वर्वतः।

पूषा वाजं सनोतु नः॥ ६.०५४.०५

पूषन्ननु प्र गा इहि यजमानस्य सुन्वतः।

अस्माकं स्तुवतामुत॥ ६.०५४.०६

माकिर्नेशन्माकीं रिषन्माकीं सं शारि केवटे।

अथारिष्टाभिरा गहि॥ ६.०५४.०७

शृण्वन्तं पूषणं वयमिर्यमनष्टवेदसम्।

ईशानं राय ईमहे॥ ६.०५४.०८

पूषन्तव व्रते वयं न रिष्येम कदा चन।

स्तोतारस्त इह स्मसि॥ ६.०५४.०९

परि पूषा परस्ताद्धस्तं दधातु दक्षिणम्।

पुनर्नो नष्टमाजतु॥ ६.०५४.१०

एहि वां विमुचो नपादाघृणे सं सचावहै।

रथीरृतस्य नो भव॥ ६.०५५.०१

रथीतमं कपर्दिनमीशानं राधसो महः।

रायः सखायमीमहे॥ ६.०५५.०२

रायो धारास्याघृणे वसो राशिरजाश्व।

धीवतोधीवतः सखा॥ ६.०५५.०३

पूषणं न्वजाश्वमुप स्तोषाम वाजिनम्।

स्वसुर्यो जार उच्यते॥ ६.०५५.०४

मातुर्दिधिषुमब्रवं स्वसुर्जारः शृणोतु नः।

भ्रातेन्द्रस्य सखा मम॥ ६.०५५.०५

आजासः पूषणं रथे निशृम्भास्ते जनश्रियम्।

देवं वहन्तु बिभ्रतः॥ ६.०५५.०६

य एनमादिदेशति करम्भादिति पूषणम्।

न तेन देव आदिशे॥ ६.०५६.०१

उत घा स रथीतमः सख्या सत्पतिर्युजा।

इन्द्रो वृत्राणि जिघ्नते॥ ६.०५६.०२

उतादः परुषे गवि सूरश्चक्रं हिरण्ययम्।

न्यैरयद्रथीतमः॥ ६.०५६.०३

यदद्य त्वा पुरुष्टुत ब्रवाम दस्र मन्तुमः।

तत्सु नो मन्म साधय॥ ६.०५६.०४

इमं च नो गवेषणं सातये सीषधो गणम्।

आरात्पूषन्नसि श्रुतः॥ ६.०५६.०५

आ ते स्वस्तिमीमह आरेअघामुपावसुम्।

अद्या च सर्वतातये श्वश्च सर्वतातये॥ ६.०५६.०६

इन्द्रा नु पूषणा वयं सख्याय स्वस्तये।

हुवेम वाजसातये॥ ६.०५७.०१

सोममन्य उपासदत्पातवे चम्वोः सुतम्।

करम्भमन्य इच्छति॥ ६.०५७.०२

अजा अन्यस्य वह्नयो हरी अन्यस्य सम्भृता।

ताभ्यां वृत्राणि जिघ्नते॥ ६.०५७.०३

यदिन्द्रो अनयद्रितो महीरपो वृषन्तमः।

तत्र पूषाभवत्सचा॥ ६.०५७.०४

तां पूष्णः सुमतिं वयं वृक्षस्य प्र वयामिव।

इन्द्रस्य चा रभामहे॥ ६.०५७.०५

उत्पूषणं युवामहेऽभीशूँरिव सारथिः।

मह्या इन्द्रं स्वस्तये॥ ६.०५७.०६

शुक्रं ते अन्यद्यजतं ते अन्यद्विषुरूपे अहनी द्यौरिवासि।

विश्वा हि माया अवसि स्वधावो भद्रा ते पूषन्निह रातिरस्तु॥ ६.०५८.०१

अजाश्वः पशुपा वाजपस्त्यो धियंजिन्वो भुवने विश्वे अर्पितः।

अष्ट्रां पूषा शिथिरामुद्वरीवृजत्संचक्षाणो भुवना देव ईयते॥ ६.०५८.०२

यास्ते पूषन्नावो अन्तः समुद्रे हिरण्ययीरन्तरिक्षे चरन्ति।

ताभिर्यासि दूत्यां सूर्यस्य कामेन कृत श्रव इच्छमानः॥ ६.०५८.०३

पूषा सुबन्धुर्दिव आ पृथिव्या इळस्पतिर्मघवा दस्मवर्चाः।

यं देवासो अददुः सूर्यायै कामेन कृतं तवसं स्वञ्चम्॥ ६.०५८.०४

प्र नु वोचा सुतेषु वां वीर्या यानि चक्रथुः।

हतासो वां पितरो देवशत्रव इन्द्राग्नी जीवथो युवम्॥ ६.०५९.०१

बळित्था महिमा वामिन्द्राग्नी पनिष्ठ आ।

समानो वां जनिता भ्रातरा युवं यमाविहेहमातरा॥ ६.०५९.०२

ओकिवांसा सुते सचाँ अश्वा सप्ती इवादने।

इन्द्रा न्वग्नी अवसेह वज्रिणा वयं देवा हवामहे॥ ६.०५९.०३

य इन्द्राग्नी सुतेषु वां स्तवत्तेष्वृतावृधा।

जोषवाकं वदतः पज्रहोषिणा न देवा भसथश्चन॥ ६.०५९.०४

इन्द्राग्नी को अस्य वां देवौ मर्तश्चिकेतति।

विषूचो अश्वान्युयुजान ईयत एकः समान आ रथे॥ ६.०५९.०५

इन्द्राग्नी अपादियं पूर्वागात्पद्वतीभ्यः।

हित्वी शिरो जिह्वया वावदच्चरत्त्रिंशत्पदा न्यक्रमीत्॥ ६.०५९.०६

इन्द्राग्नी आ हि तन्वते नरो धन्वानि बाह्वोः।

मा नो अस्मिन्महाधने परा वर्क्तं गविष्टिषु॥ ६.०५९.०७

इन्द्राग्नी तपन्ति माघा अर्यो अरातयः।

अप द्वेषांस्या कृतं युयुतं सूर्यादधि॥ ६.०५९.०८

इन्द्राग्नी युवोरपि वसु दिव्यानि पार्थिवा।

आ न इह प्र यच्छतं रयिं विश्वायुपोषसम्॥ ६.०५९.०९

इन्द्राग्नी उक्थवाहसा स्तोमेभिर्हवनश्रुता।

विश्वाभिर्गीर्भिरा गतमस्य सोमस्य पीतये॥ ६.०५९.१०

श्नथद्वृत्रमुत सनोति वाजमिन्द्रा यो अग्नी सहुरी सपर्यात्।

इरज्यन्ता वसव्यस्य भूरेः सहस्तमा सहसा वाजयन्ता॥ ६.०६०.०१

ता योधिष्टमभि गा इन्द्र नूनमपः स्वरुषसो अग्न ऊळ्हाः।

दिशः स्वरुषस इन्द्र चित्रा अपो गा अग्ने युवसे नियुत्वान्॥ ६.०६०.०२

आ वृत्रहणा वृत्रहभिः शुष्मैरिन्द्र यातं नमोभिरग्ने अर्वाक्।

युवं राधोभिरकवेभिरिन्द्राग्ने अस्मे भवतमुत्तमेभिः॥ ६.०६०.०३

ता हुवे ययोरिदं पप्ने विश्वं पुरा कृतम्।

इन्द्राग्नी न मर्धतः॥ ६.०६०.०४

उग्रा विघनिना मृध इन्द्राग्नी हवामहे।

ता नो मृळात ईदृशे॥ ६.०६०.०५

हतो वृत्राण्यार्या हतो दासानि सत्पती।

हतो विश्वा अप द्विषः॥ ६.०६०.०६

इन्द्राग्नी युवामिमेऽभि स्तोमा अनूषत।

पिबतं शम्भुवा सुतम्॥ ६.०६०.०७

या वां सन्ति पुरुस्पृहो नियुतो दाशुषे नरा।

इन्द्राग्नी ताभिरा गतम्॥ ६.०६०.०८

ताभिरा गच्छतं नरोपेदं सवनं सुतम्।

इन्द्राग्नी सोमपीतये॥ ६.०६०.०९

तमीळिष्व यो अर्चिषा वना विश्वा परिष्वजत्।

कृष्णा कृणोति जिह्वया॥ ६.०६०.१०

य इद्ध आविवासति सुम्नमिन्द्रस्य मर्त्यः।

द्युम्नाय सुतरा अपः॥ ६.०६०.११

ता नो वाजवतीरिष आशून्पिपृतमर्वतः।

इन्द्रमग्निं च वोळ्हवे॥ ६.०६०.१२

उभा वामिन्द्राग्नी आहुवध्या उभा राधसः सह मादयध्यै।

उभा दाताराविषां रयीणामुभा वाजस्य सातये हुवे वाम्॥ ६.०६०.१३

आ नो गव्येभिरश्व्यैर्वसव्यैरुप गच्छतम्।

सखायौ देवौ सख्याय शम्भुवेन्द्राग्नी ता हवामहे॥ ६.०६०.१४

इन्द्राग्नी शृणुतं हवं यजमानस्य सुन्वतः।

वीतं हव्यान्या गतं पिबतं सोम्यं मधु॥ ६.०६०.१५

इयमददाद्रभसमृणच्युतं दिवोदासं वध्र्यश्वाय दाशुषे।

या शश्वन्तमाचखादावसं पणिं ता ते दात्राणि तविषा सरस्वति॥ ६.०६१.०१

इयं शुष्मेभिर्बिसखा इवारुजत्सानु गिरीणां तविषेभिरूर्मिभिः।

पारावतघ्नीमवसे सुवृक्तिभिः सरस्वतीमा विवासेम धीतिभिः॥ ६.०६१.०२

सरस्वति देवनिदो नि बर्हय प्रजां विश्वस्य बृसयस्य मायिनः।

उत क्षितिभ्योऽवनीरविन्दो विषमेभ्यो अस्रवो वाजिनीवति॥ ६.०६१.०३

प्र णो देवी सरस्वती वाजेभिर्वाजिनीवती।

धीनामवित्र्यवतु॥ ६.०६१.०४

यस्त्वा देवि सरस्वत्युपब्रूते धने हिते।

इन्द्रं न वृत्रतूर्ये॥ ६.०६१.०५

त्वं देवि सरस्वत्यवा वाजेषु वाजिनि।

रदा पूषेव नः सनिम्॥ ६.०६१.०६

उत स्या नः सरस्वती घोरा हिरण्यवर्तनिः।

वृत्रघ्नी वष्टि सुष्टुतिम्॥ ६.०६१.०७

यस्या अनन्तो अह्रुतस्त्वेषश्चरिष्णुरर्णवः।

अमश्चरति रोरुवत्॥ ६.०६१.०८

सा नो विश्वा अति द्विषः स्वसॄरन्या ऋतावरी।

अतन्नहेव सूर्यः॥ ६.०६१.०९

उत नः प्रिया प्रियासु सप्तस्वसा सुजुष्टा।

सरस्वती स्तोम्या भूत्॥ ६.०६१.१०

आपप्रुषी पार्थिवान्युरु रजो अन्तरिक्षम्।

सरस्वती निदस्पातु॥ ६.०६१.११

त्रिषधस्था सप्तधातुः पञ्च जाता वर्धयन्ती।

वाजेवाजे हव्या भूत्॥ ६.०६१.१२

प्र या महिम्ना महिनासु चेकिते द्युम्नेभिरन्या अपसामपस्तमा।

रथ इव बृहती विभ्वने कृतोपस्तुत्या चिकितुषा सरस्वती॥ ६.०६१.१३

सरस्वत्यभि नो नेषि वस्यो माप स्फरीः पयसा मा न आ धक्।

जुषस्व नः सख्या वेश्या च मा त्वत्क्षेत्राण्यरणानि गन्म॥ ६.०६१.१४

स्तुषे नरा दिवो अस्य प्रसन्ताश्विना हुवे जरमाणो अर्कैः।

या सद्य उस्रा व्युषि ज्मो अन्तान्युयूषतः पर्युरू वरांसि॥ ६.०६२.०१

ता यज्ञमा शुचिभिश्चक्रमाणा रथस्य भानुं रुरुचू रजोभिः।

पुरू वरांस्यमिता मिमानापो धन्वान्यति याथो अज्रान्॥ ६.०६२.०२

ता ह त्यद्वर्तिर्यदरध्रमुग्रेत्था धिय ऊहथुः शश्वदश्वैः।

मनोजवेभिरिषिरैः शयध्यै परि व्यथिर्दाशुषो मर्त्यस्य॥ ६.०६२.०३

ता नव्यसो जरमाणस्य मन्मोप भूषतो युयुजानसप्ती।

शुभं पृक्षमिषमूर्जं वहन्ता होता यक्षत्प्रत्नो अध्रुग्युवाना॥ ६.०६२.०४

ता वल्गू दस्रा पुरुशाकतमा प्रत्ना नव्यसा वचसा विवासे।

या शंसते स्तुवते शम्भविष्ठा बभूवतुर्गृणते चित्रराती॥ ६.०६२.०५

ता भुज्युं विभिरद्भ्यः समुद्रात्तुग्रस्य सूनुमूहथू रजोभिः।

अरेणुभिर्योजनेभिर्भुजन्ता पतत्रिभिरर्णसो निरुपस्थात्॥ ६.०६२.०६

वि जयुषा रथ्या यातमद्रिं श्रुतं हवं वृषणा वध्रिमत्याः।

दशस्यन्ता शयवे पिप्यथुर्गामिति च्यवाना सुमतिं भुरण्यू॥ ६.०६२.०७

यद्रोदसी प्रदिवो अस्ति भूमा हेळो देवानामुत मर्त्यत्रा।

तदादित्या वसवो रुद्रियासो रक्षोयुजे तपुरघं दधात॥ ६.०६२.०८

य ईं राजानावृतुथा विदधद्रजसो मित्रो वरुणश्चिकेतत्।

गम्भीराय रक्षसे हेतिमस्य द्रोघाय चिद्वचस आनवाय॥ ६.०६२.०९

अन्तरैश्चक्रैस्तनयाय वर्तिर्द्युमता यातं नृवता रथेन।

सनुत्येन त्यजसा मर्त्यस्य वनुष्यतामपि शीर्षा ववृक्तम्॥ ६.०६२.१०

आ परमाभिरुत मध्यमाभिर्नियुद्भिर्यातमवमाभिरर्वाक्।

दृळ्हस्य चिद्गोमतो वि व्रजस्य दुरो वर्तं गृणते चित्रराती॥ ६.०६२.११

क्व त्या वल्गू पुरुहूताद्य दूतो न स्तोमोऽविदन्नमस्वान्।

आ यो अर्वाङ्नासत्या ववर्त प्रेष्ठा ह्यसथो अस्य मन्मन्॥ ६.०६३.०१

अरं मे गन्तं हवनायास्मै गृणाना यथा पिबाथो अन्धः।

परि ह त्यद्वर्तिर्याथो रिषो न यत्परो नान्तरस्तुतुर्यात्॥ ६.०६३.०२

अकारि वामन्धसो वरीमन्नस्तारि बर्हिः सुप्रायणतमम्।

उत्तानहस्तो युवयुर्ववन्दा वां नक्षन्तो अद्रय आञ्जन्॥ ६.०६३.०३

ऊर्ध्वो वामग्निरध्वरेष्वस्थात्प्र रातिरेति जूर्णिनी घृताची।

प्र होता गूर्तमना उराणोऽयुक्त यो नासत्या हवीमन्॥ ६.०६३.०४

अधि श्रिये दुहिता सूर्यस्य रथं तस्थौ पुरुभुजा शतोतिम्।

प्र मायाभिर्मायिना भूतमत्र नरा नृतू जनिमन्यज्ञियानाम्॥ ६.०६३.०५

युवं श्रीभिर्दर्शताभिराभिः शुभे पुष्टिमूहथुः सूर्यायाः।

प्र वां वयो वपुषेऽनु पप्तन्नक्षद्वाणी सुष्टुता धिष्ण्या वाम्॥ ६.०६३.०६

आ वां वयोऽश्वासो वहिष्ठा अभि प्रयो नासत्या वहन्तु।

प्र वां रथो मनोजवा असर्जीषः पृक्ष इषिधो अनु पूर्वीः॥ ६.०६३.०७

पुरु हि वां पुरुभुजा देष्णं धेनुं न इषं पिन्वतमसक्राम्।

स्तुतश्च वां माध्वी सुष्टुतिश्च रसाश्च ये वामनु रातिमग्मन्॥ ६.०६३.०८

उत म ऋज्रे पुरयस्य रघ्वी सुमीळ्हे शतं पेरुके च पक्वा।

शाण्डो दाद्धिरणिनः स्मद्दिष्टीन्दश वशासो अभिषाच ऋष्वान्॥ ६.०६३.०९

सं वां शता नासत्या सहस्राश्वानां पुरुपन्था गिरे दात्।

भरद्वाजाय वीर नू गिरे दाद्धता रक्षांसि पुरुदंससा स्युः॥ ६.०६३.१०

आ वां सुम्ने वरिमन्सूरिभिः ष्याम्॥ ६.०६३.११

उदु श्रिय उषसो रोचमाना अस्थुरपां नोर्मयो रुशन्तः।

कृणोति विश्वा सुपथा सुगान्यभूदु वस्वी दक्षिणा मघोनी॥ ६.०६४.०१

भद्रा ददृक्ष उर्विया वि भास्युत्ते शोचिर्भानवो द्यामपप्तन्।

आविर्वक्षः कृणुषे शुम्भमानोषो देवि रोचमाना महोभिः॥ ६.०६४.०२

वहन्ति सीमरुणासो रुशन्तो गावः सुभगामुर्विया प्रथानाम्।

अपेजते शूरो अस्तेव शत्रून्बाधते तमो अजिरो न वोळ्हा॥ ६.०६४.०३

सुगोत ते सुपथा पर्वतेष्ववाते अपस्तरसि स्वभानो।

सा न आ वह पृथुयामन्नृष्वे रयिं दिवो दुहितरिषयध्यै॥ ६.०६४.०४

सा वह योक्षभिरवातोषो वरं वहसि जोषमनु।

त्वं दिवो दुहितर्या ह देवी पूर्वहूतौ मंहना दर्शता भूः॥ ६.०६४.०५

उत्ते वयश्चिद्वसतेरपप्तन्नरश्च ये पितुभाजो व्युष्टौ।

अमा सते वहसि भूरि वाममुषो देवि दाशुषे मर्त्याय॥ ६.०६४.०६

एषा स्या नो दुहिता दिवोजाः क्षितीरुच्छन्ती मानुषीरजीगः।

या भानुना रुशता राम्यास्वज्ञायि तिरस्तमसश्चिदक्तून्॥ ६.०६५.०१

वि तद्ययुररुणयुग्भिरश्वैश्चित्रं भान्त्युषसश्चन्द्ररथाः।

अग्रं यज्ञस्य बृहतो नयन्तीर्वि ता बाधन्ते तम ऊर्म्यायाः॥ ६.०६५.०२

श्रवो वाजमिषमूर्जं वहन्तीर्नि दाशुष उषसो मर्त्याय।

मघोनीर्वीरवत्पत्यमाना अवो धात विधते रत्नमद्य॥ ६.०६५.०३

इदा हि वो विधते रत्नमस्तीदा वीराय दाशुष उषासः।

इदा विप्राय जरते यदुक्था नि ष्म मावते वहथा पुरा चित्॥ ६.०६५.०४

इदा हि त उषो अद्रिसानो गोत्रा गवामङ्गिरसो गृणन्ति।

व्यर्केण बिभिदुर्ब्रह्मणा च सत्या नृणामभवद्देवहूतिः॥ ६.०६५.०५

उच्छा दिवो दुहितः प्रत्नवन्नो भरद्वाजवद्विधते मघोनि।

सुवीरं रयिं गृणते रिरीह्युरुगायमधि धेहि श्रवो नः॥ ६.०६५.०६

वपुर्नु तच्चिकितुषे चिदस्तु समानं नाम धेनु पत्यमानम्।

मर्तेष्वन्यद्दोहसे पीपाय सकृच्छुक्रं दुदुहे पृश्निरूधः॥ ६.०६६.०१

ये अग्नयो न शोशुचन्निधाना द्विर्यत्त्रिर्मरुतो वावृधन्त।

अरेणवो हिरण्ययास एषां साकं नृम्णैः पौंस्येभिश्च भूवन्॥ ६.०६६.०२

रुद्रस्य ये मीळ्हुषः सन्ति पुत्रा याँश्चो नु दाधृविर्भरध्यै।

विदे हि माता महो मही षा सेत्पृश्निः सुभ्वे गर्भमाधात्॥ ६.०६६.०३

न य ईषन्ते जनुषोऽया न्वन्तः सन्तोऽवद्यानि पुनानाः।

निर्यद्दुह्रे शुचयोऽनु जोषमनु श्रिया तन्वमुक्षमाणाः॥ ६.०६६.०४

मक्षू न येषु दोहसे चिदया आ नाम धृष्णु मारुतं दधानाः।

न ये स्तौना अयासो मह्ना नू चित्सुदानुरव यासदुग्रान्॥ ६.०६६.०५

त इदुग्राः शवसा धृष्णुषेणा उभे युजन्त रोदसी सुमेके।

अध स्मैषु रोदसी स्वशोचिरामवत्सु तस्थौ न रोकः॥ ६.०६६.०६

अनेनो वो मरुतो यामो अस्त्वनश्वश्चिद्यमजत्यरथीः।

अनवसो अनभीशू रजस्तूर्वि रोदसी पथ्या याति साधन्॥ ६.०६६.०७

नास्य वर्ता न तरुता न्वस्ति मरुतो यमवथ वाजसातौ।

तोके वा गोषु तनये यमप्सु स व्रजं दर्ता पार्ये अध द्योः॥ ६.०६६.०८

प्र चित्रमर्कं गृणते तुराय मारुताय स्वतवसे भरध्वम्।

ये सहांसि सहसा सहन्ते रेजते अग्ने पृथिवी मखेभ्यः॥ ६.०६६.०९

त्विषीमन्तो अध्वरस्येव दिद्युत्तृषुच्यवसो जुह्वो नाग्नेः।

अर्चत्रयो धुनयो न वीरा भ्राजज्जन्मानो मरुतो अधृष्टाः॥ ६.०६६.१०

तं वृधन्तं मारुतं भ्राजदृष्टिं रुद्रस्य सूनुं हवसा विवासे।

दिवः शर्धाय शुचयो मनीषा गिरयो नाप उग्रा अस्पृध्रन्॥ ६.०६६.११

विश्वेषां वः सतां ज्येष्ठतमा गीर्भिर्मित्रावरुणा वावृधध्यै।

सं या रश्मेव यमतुर्यमिष्ठा द्वा जनाँ असमा बाहुभिः स्वैः॥ ६.०६७.०१

इयं मद्वां प्र स्तृणीते मनीषोप प्रिया नमसा बर्हिरच्छ।

यन्तं नो मित्रावरुणावधृष्टं छर्दिर्यद्वां वरूथ्यं सुदानू॥ ६.०६७.०२

आ यातं मित्रावरुणा सुशस्त्युप प्रिया नमसा हूयमाना।

सं यावप्नःस्थो अपसेव जनाञ्छ्रुधीयतश्चिद्यतथो महित्वा॥ ६.०६७.०३

अश्वा न या वाजिना पूतबन्धू ऋता यद्गर्भमदितिर्भरध्यै।

प्र या महि महान्ता जायमाना घोरा मर्ताय रिपवे नि दीधः॥ ६.०६७.०४

विश्वे यद्वां मंहना मन्दमानाः क्षत्रं देवासो अदधुः सजोषाः।

परि यद्भूथो रोदसी चिदुर्वी सन्ति स्पशो अदब्धासो अमूराः॥ ६.०६७.०५

ता हि क्षत्रं धारयेथे अनु द्यून्दृंहेथे सानुमुपमादिव द्योः।

दृळ्हो नक्षत्र उत विश्वदेवो भूमिमातान्द्यां धासिनायोः॥ ६.०६७.०६

ता विग्रं धैथे जठरं पृणध्या आ यत्सद्म सभृतयः पृणन्ति।

न मृष्यन्ते युवतयोऽवाता वि यत्पयो विश्वजिन्वा भरन्ते॥ ६.०६७.०७

ता जिह्वया सदमेदं सुमेधा आ यद्वां सत्यो अरतिरृते भूत्।

तद्वां महित्वं घृतान्नावस्तु युवं दाशुषे वि चयिष्टमंहः॥ ६.०६७.०८

प्र यद्वां मित्रावरुणा स्पूर्धन्प्रिया धाम युवधिता मिनन्ति।

न ये देवास ओहसा न मर्ता अयज्ञसाचो अप्यो न पुत्राः॥ ६.०६७.०९

वि यद्वाचं कीस्तासो भरन्ते शंसन्ति के चिन्निविदो मनानाः।

आद्वां ब्रवाम सत्यान्युक्था नकिर्देवेभिर्यतथो महित्वा॥ ६.०६७.१०

अवोरित्था वां छर्दिषो अभिष्टौ युवोर्मित्रावरुणावस्कृधोयु।

अनु यद्गावः स्फुरानृजिप्यं धृष्णुं यद्रणे वृषणं युनजन्॥ ६.०६७.११

श्रुष्टी वां यज्ञ उद्यतः सजोषा मनुष्वद्वृक्तबर्हिषो यजध्यै।

आ य इन्द्रावरुणाविषे अद्य महे सुम्नाय मह आववर्तत्॥ ६.०६८.०१

ता हि श्रेष्ठा देवताता तुजा शूराणां शविष्ठा ता हि भूतम्।

मघोनां मंहिष्ठा तुविशुष्म ऋतेन वृत्रतुरा सर्वसेना॥ ६.०६८.०२

ता गृणीहि नमस्येभिः शूषैः सुम्नेभिरिन्द्रावरुणा चकाना।

वज्रेणान्यः शवसा हन्ति वृत्रं सिषक्त्यन्यो वृजनेषु विप्रः॥ ६.०६८.०३

ग्नाश्च यन्नरश्च वावृधन्त विश्वे देवासो नरां स्वगूर्ताः।

प्रैभ्य इन्द्रावरुणा महित्वा द्यौश्च पृथिवि भूतमुर्वी॥ ६.०६८.०४

स इत्सुदानुः स्ववाँ ऋतावेन्द्रा यो वां वरुण दाशति त्मन्।

इषा स द्विषस्तरेद्दास्वान्वंसद्रयिं रयिवतश्च जनान्॥ ६.०६८.०५

यं युवं दाश्वध्वराय देवा रयिं धत्थो वसुमन्तं पुरुक्षुम्।

अस्मे स इन्द्रावरुणावपि ष्यात्प्र यो भनक्ति वनुषामशस्तीः॥ ६.०६८.०६

उत नः सुत्रात्रो देवगोपाः सूरिभ्य इन्द्रावरुणा रयिः ष्यात्।

येषां शुष्मः पृतनासु साह्वान्प्र सद्यो द्युम्ना तिरते ततुरिः॥ ६.०६८.०७

नू न इन्द्रावरुणा गृणाना पृङ्क्तं रयिं सौश्रवसाय देवा।

इत्था गृणन्तो महिनस्य शर्धोऽपो न नावा दुरिता तरेम॥ ६.०६८.०८

प्र सम्राजे बृहते मन्म नु प्रियमर्च देवाय वरुणाय सप्रथः।

अयं य उर्वी महिना महिव्रतः क्रत्वा विभात्यजरो न शोचिषा॥ ६.०६८.०९

इन्द्रावरुणा सुतपाविमं सुतं सोमं पिबतं मद्यं धृतव्रता।

युवो रथो अध्वरं देववीतये प्रति स्वसरमुप याति पीतये॥ ६.०६८.१०

इन्द्रावरुणा मधुमत्तमस्य वृष्णः सोमस्य वृषणा वृषेथाम्।

इदं वामन्धः परिषिक्तमस्मे आसद्यास्मिन्बर्हिषि मादयेथाम्॥ ६.०६८.११

सं वां कर्मणा समिषा हिनोमीन्द्राविष्णू अपसस्पारे अस्य।

जुषेथां यज्ञं द्रविणं च धत्तमरिष्टैर्नः पथिभिः पारयन्ता॥ ६.०६९.०१

या विश्वासां जनितारा मतीनामिन्द्राविष्णू कलशा सोमधाना।

प्र वां गिरः शस्यमाना अवन्तु प्र स्तोमासो गीयमानासो अर्कैः॥ ६.०६९.०२

इन्द्राविष्णू मदपती मदानामा सोमं यातं द्रविणो दधाना।

सं वामञ्जन्त्वक्तुभिर्मतीनां सं स्तोमासः शस्यमानास उक्थैः॥ ६.०६९.०३

आ वामश्वासो अभिमातिषाह इन्द्राविष्णू सधमादो वहन्तु।

जुषेथां विश्वा हवना मतीनामुप ब्रह्माणि शृणुतं गिरो मे॥ ६.०६९.०४

इन्द्राविष्णू तत्पनयाय्यं वां सोमस्य मद उरु चक्रमाथे।

अकृणुतमन्तरिक्षं वरीयोऽप्रथतं जीवसे नो रजांसि॥ ६.०६९.०५

इन्द्राविष्णू हविषा वावृधानाग्राद्वाना नमसा रातहव्या।

घृतासुती द्रविणं धत्तमस्मे समुद्रः स्थः कलशः सोमधानः॥ ६.०६९.०६

इन्द्राविष्णू पिबतं मध्वो अस्य सोमस्य दस्रा जठरं पृणेथाम्।

आ वामन्धांसि मदिराण्यग्मन्नुप ब्रह्माणि शृणुतं हवं मे॥ ६.०६९.०७

उभा जिग्यथुर्न परा जयेथे न परा जिग्ये कतरश्चनैनोः।

इन्द्रश्च विष्णो यदपस्पृधेथां त्रेधा सहस्रं वि तदैरयेथाम्॥ ६.०६९.०८

घृतवती भुवनानामभिश्रियोर्वी पृथ्वी मधुदुघे सुपेशसा।

द्यावापृथिवी वरुणस्य धर्मणा विष्कभिते अजरे भूरिरेतसा॥ ६.०७०.०१

असश्चन्ती भूरिधारे पयस्वती घृतं दुहाते सुकृते शुचिव्रते।

राजन्ती अस्य भुवनस्य रोदसी अस्मे रेतः सिञ्चतं यन्मनुर्हितम्॥ ६.०७०.०२

यो वामृजवे क्रमणाय रोदसी मर्तो ददाश धिषणे स साधति।

प्र प्रजाभिर्जायते धर्मणस्परि युवोः सिक्ता विषुरूपाणि सव्रता॥ ६.०७०.०३

घृतेन द्यावापृथिवी अभीवृते घृतश्रिया घृतपृचा घृतावृधा।

उर्वी पृथ्वी होतृवूर्ये पुरोहिते ते इद्विप्रा ईळते सुम्नमिष्टये॥ ६.०७०.०४

मधु नो द्यावापृथिवी मिमिक्षतां मधुश्चुता मधुदुघे मधुव्रते।

दधाने यज्ञं द्रविणं च देवता महि श्रवो वाजमस्मे सुवीर्यम्॥ ६.०७०.०५

ऊर्जं नो द्यौश्च पृथिवी च पिन्वतां पिता माता विश्वविदा सुदंससा।

संरराणे रोदसी विश्वशम्भुवा सनिं वाजं रयिमस्मे समिन्वताम्॥ ६.०७०.०६

उदु ष्य देवः सविता हिरण्यया बाहू अयंस्त सवनाय सुक्रतुः।

घृतेन पाणी अभि प्रुष्णुते मखो युवा सुदक्षो रजसो विधर्मणि॥ ६.०७१.०१

देवस्य वयं सवितुः सवीमनि श्रेष्ठे स्याम वसुनश्च दावने।

यो विश्वस्य द्विपदो यश्चतुष्पदो निवेशने प्रसवे चासि भूमनः॥ ६.०७१.०२

अदब्धेभिः सवितः पायुभिष्ट्वं शिवेभिरद्य परि पाहि नो गयम्।

हिरण्यजिह्वः सुविताय नव्यसे रक्षा माकिर्नो अघशंस ईशत॥ ६.०७१.०३

उदु ष्य देवः सविता दमूना हिरण्यपाणिः प्रतिदोषमस्थात्।

अयोहनुर्यजतो मन्द्रजिह्व आ दाशुषे सुवति भूरि वामम्॥ ६.०७१.०४

उदू अयाँ उपवक्तेव बाहू हिरण्यया सविता सुप्रतीका।

दिवो रोहांस्यरुहत्पृथिव्या अरीरमत्पतयत्कच्चिदभ्वम्॥ ६.०७१.०५

वाममद्य सवितर्वाममु श्वो दिवेदिवे वाममस्मभ्यं सावीः।

वामस्य हि क्षयस्य देव भूरेरया धिया वामभाजः स्याम॥ ६.०७१.०६

इन्द्रासोमा महि तद्वां महित्वं युवं महानि प्रथमानि चक्रथुः।

युवं सूर्यं विविदथुर्युवं स्वर्विश्वा तमांस्यहतं निदश्च॥ ६.०७२.०१

इन्द्रासोमा वासयथ उषासमुत्सूर्यं नयथो ज्योतिषा सह।

उप द्यां स्कम्भथुः स्कम्भनेनाप्रथतं पृथिवीं मातरं वि॥ ६.०७२.०२

इन्द्रासोमावहिमपः परिष्ठां हथो वृत्रमनु वां द्यौरमन्यत।

प्रार्णांस्यैरयतं नदीनामा समुद्राणि पप्रथुः पुरूणि॥ ६.०७२.०३

इन्द्रासोमा पक्वमामास्वन्तर्नि गवामिद्दधथुर्वक्षणासु।

जगृभथुरनपिनद्धमासु रुशच्चित्रासु जगतीष्वन्तः॥ ६.०७२.०४

इन्द्रासोमा युवमङ्ग तरुत्रमपत्यसाचं श्रुत्यं रराथे।

युवं शुष्मं नर्यं चर्षणिभ्यः सं विव्यथुः पृतनाषाहमुग्रा॥ ६.०७२.०५

यो अद्रिभित्प्रथमजा ऋतावा बृहस्पतिराङ्गिरसो हविष्मान्।

द्विबर्हज्मा प्राघर्मसत्पिता न आ रोदसी वृषभो रोरवीति॥ ६.०७३.०१

जनाय चिद्य ईवत उ लोकं बृहस्पतिर्देवहूतौ चकार।

घ्नन्वृत्राणि वि पुरो दर्दरीति जयञ्छत्रूँरमित्रान्पृत्सु साहन्॥ ६.०७३.०२

बृहस्पतिः समजयद्वसूनि महो व्रजान्गोमतो देव एषः।

अपः सिषासन्स्वरप्रतीतो बृहस्पतिर्हन्त्यमित्रमर्कैः॥ ६.०७३.०३

सोमारुद्रा धारयेथामसुर्यं प्र वामिष्टयोऽरमश्नुवन्तु।

दमेदमे सप्त रत्ना दधाना शं नो भूतं द्विपदे शं चतुष्पदे॥ ६.०७४.०१

सोमारुद्रा वि वृहतं विषूचीममीवा या नो गयमाविवेश।

आरे बाधेथां निरृतिं पराचैरस्मे भद्रा सौश्रवसानि सन्तु॥ ६.०७४.०२

सोमारुद्रा युवमेतान्यस्मे विश्वा तनूषु भेषजानि धत्तम्।

अव स्यतं मुञ्चतं यन्नो अस्ति तनूषु बद्धं कृतमेनो अस्मत्॥ ६.०७४.०३

तिग्मायुधौ तिग्महेती सुशेवौ सोमारुद्राविह सु मृळतं नः।

प्र नो मुञ्चतं वरुणस्य पाशाद्गोपायतं नः सुमनस्यमाना॥ ६.०७४.०४

जीमूतस्येव भवति प्रतीकं यद्वर्मी याति समदामुपस्थे।

अनाविद्धया तन्वा जय त्वं स त्वा वर्मणो महिमा पिपर्तु॥ ६.०७५.०१

धन्वना गा धन्वनाजिं जयेम धन्वना तीव्राः समदो जयेम।

धनुः शत्रोरपकामं कृणोति धन्वना सर्वाः प्रदिशो जयेम॥ ६.०७५.०२

वक्ष्यन्तीवेदा गनीगन्ति कर्णं प्रियं सखायं परिषस्वजाना।

योषेव शिङ्क्ते वितताधि धन्वञ्ज्या इयं समने पारयन्ती॥ ६.०७५.०३

ते आचरन्ती समनेव योषा मातेव पुत्रं बिभृतामुपस्थे।

अप शत्रून्विध्यतां संविदाने आर्त्नी इमे विष्फुरन्ती अमित्रान्॥ ६.०७५.०४

बह्वीनां पिता बहुरस्य पुत्रश्चिश्चा कृणोति समनावगत्य।

इषुधिः सङ्काः पृतनाश्च सर्वाः पृष्ठे निनद्धो जयति प्रसूतः॥ ६.०७५.०५

रथे तिष्ठन्नयति वाजिनः पुरो यत्रयत्र कामयते सुषारथिः।

अभीशूनां महिमानं पनायत मनः पश्चादनु यच्छन्ति रश्मयः॥ ६.०७५.०६

तीव्रान्घोषान्कृण्वते वृषपाणयोऽश्वा रथेभिः सह वाजयन्तः।

अवक्रामन्तः प्रपदैरमित्रान्क्षिणन्ति शत्रूँरनपव्ययन्तः॥ ६.०७५.०७

रथवाहनं हविरस्य नाम यत्रायुधं निहितमस्य वर्म।

तत्रा रथमुप शग्मं सदेम विश्वाहा वयं सुमनस्यमानाः॥ ६.०७५.०८

स्वादुषंसदः पितरो वयोधाः कृच्छ्रेश्रितः शक्तीवन्तो गभीराः।

चित्रसेना इषुबला अमृध्राः सतोवीरा उरवो व्रातसाहाः॥ ६.०७५.०९

ब्राह्मणासः पितरः सोम्यासः शिवे नो द्यावापृथिवी अनेहसा।

पूषा नः पातु दुरितादृतावृधो रक्षा माकिर्नो अघशंस ईशत॥ ६.०७५.१०

सुपर्णं वस्ते मृगो अस्या दन्तो गोभिः संनद्धा पतति प्रसूता।

यत्रा नरः सं च वि च द्रवन्ति तत्रास्मभ्यमिषवः शर्म यंसन्॥ ६.०७५.११

ऋजीते परि वृङ्धि नोऽश्मा भवतु नस्तनूः।

सोमो अधि ब्रवीतु नोऽदितिः शर्म यच्छतु॥ ६.०७५.१२

आ जङ्घन्ति सान्वेषां जघनाँ उप जिघ्नते।

अश्वाजनि प्रचेतसोऽश्वान्समत्सु चोदय॥ ६.०७५.१३

अहिरिव भोगैः पर्येति बाहुं ज्याया हेतिं परिबाधमानः।

हस्तघ्नो विश्वा वयुनानि विद्वान्पुमान्पुमांसं परि पातु विश्वतः॥ ६.०७५.१४

आलाक्ता या रुरुशीर्ष्ण्यथो यस्या अयो मुखम्।

इदं पर्जन्यरेतस इष्वै देव्यै बृहन्नमः॥ ६.०७५.१५

अवसृष्टा परा पत शरव्ये ब्रह्मसंशिते।

गच्छामित्रान्प्र पद्यस्व मामीषां कं चनोच्छिषः॥ ६.०७५.१६

यत्र बाणाः सम्पतन्ति कुमारा विशिखा इव।

तत्रा नो ब्रह्मणस्पतिरदितिः शर्म यच्छतु विश्वाहा शर्म यच्छतु॥ ६.०७५.१७

मर्माणि ते वर्मणा छादयामि सोमस्त्वा राजामृतेनानु वस्ताम्।

उरोर्वरीयो वरुणस्ते कृणोतु जयन्तं त्वानु देवा मदन्तु॥ ६.०७५.१८

यो नः स्वो अरणो यश्च निष्ट्यो जिघांसति।

देवास्तं सर्वे धूर्वन्तु ब्रह्म वर्म ममान्तरम्॥ ६.०७५.१९